Μαρίνος Ουζουνίδης: ένας χρόνος γεμάτος προβλήματα - Ειδήσεις - νέα - Το Βήμα Online\nΜαρίνος Ουζουνίδης: ένας χρόνος γεμάτος προβλήματα\nΟ προπονητής Μαρίνος Ουζουνίδης υπέγραψε συμβόλαιο επαγγελματικής συνεργασίας με τον Παναθηναϊκό ακριβώς έναν χρόνο πριν: ανακοινώθηκε από τους Πράσινους την 1η Δεκεμβρίου του 2016, μετά από συζητήσεις που κράτησαν δύο μέρες.\nΟ τότε πρόεδρος και νυν μεγαλομέτοχος της ΠΑΕ κ. Γιάννης Αλαφούζος δεν ήταν απολύτως βέβαιος ότι ο έλληνας προπονητής είναι ο κατάλληλος άνθρωπος για την ομάδα. Τον ενοχλούσε κυρίως το ότι ο Ουζουνίδης, αν και παλιός ποδοσφαιριστής του ΠΑΟ, είχε φτάσει ένα βήμα από το να αναλάβει τον Ολυμπιακό τον Αύγουστο του 2016.\nΟ Ουζουνίδης έφτασε στον ΠΑΟ σαν έτοιμος από καιρό. Εκανε το όνειρό του πραγματικότητα, και από τα επιτυχημένα περάσματα από την Ξάνθη, τον ΑΠΟΕΛ, τον Εργοτέλη, τον Πανιώνιο κουβαλούσε πείρα δύσκολων αποστολών. Αποκλείεται, όμως, να περίμενε ότι έναν χρόνο μετά την υπογραφή του θα κρατούσε το τιμόνι μιας ομάδας που κινδυνεύει να χρεοκοπήσει. Και που αυτή την αγωνιστική αντιμετωπίζει τον Πανιώνιο, στον οποίο ο ίδιος έβαλε προ διετίας τη σφραγίδα του, χωρίς να είναι φαβορί για τη νίκη.\nΔεν είχε ποτέ έναν κανονικό ΠΑΟ\nΣτα ρεπορτάζ του ΠΑΟ επαναλαμβάνεται διαρκώς ότι ο Ουζουνίδης έχει δύσκολη δουλειά, αφού δουλεύει σε μια ομάδα που κανείς δεν γνωρίζει τι της ξημερώνει. Ομως, αν πάμε έναν χρόνο πίσω, θα δούμε ότι ο έλληνας προπονητής δεν είχε ποτέ στα χέρια του έναν κανονικό Παναθηναϊκό. Οταν τον ανέλαβε, οι μισοί ξένοι παίκτες ήταν με τις βαλίτσες στο χέρι, αφού μετά την απόλυση του Αντρέα Στραματσόνι, του ιταλού προπονητή που τους έφερε στην Αθήνα, δεν ήθελαν και οι ίδιοι να μείνουν. Ο Λεντέσμα είχε βρει ήδη ομάδα στην Ιταλία, ο Ιμπάρμπο έφυγε χωρίς άδεια και πήγε διακοπές, ο ΠΑΟ είχε μια μεγάλη ανάγκη να ξεφορτωθεί ποδοσφαιριστές με σεβαστά συμβόλαια, που όμως δεν είχαν βοηθήσει: ο Ιβανόφ, ο Σάμπα, ο Τελάντερ, ο Γουακάσο, ο Λουκ Στιλ δεν υπολογίζονταν για τη συνέχεια. «Από την πρώτη μέρα που βρέθηκα στην ομάδα, φάνηκε καθαρά πως θα πηγαίναμε σε μειώσεις του μπάτζετ και πως θα φύγουν κάποιοι παίκτες. Τον Ιανουάριο αρχίσαμε να μειώνουμε το μπάτζετ, ήθελα κι άλλους παίκτες, αλλά δεν είχαμε τη δυνατότητα. Στην ομάδα υπήρχαν ήδη οικονομικά προβλήματα» δήλωσε πρόσφατα σε τηλεοπτική του συνέντευξη ενθυμούμενος τις πρώτες μέρες του στη Λεωφόρο. Ο ΠΑΟ, που είχε ήδη μείνει μακριά από την κορυφή τον καιρό του Στραματσόνι, έχασε κι άλλο έδαφος, παρά τις προσπάθειες του προπονητή του, που πάντως βρήκε γρήγορα τους βασικούς του. Ο Ουζουνίδης μονιμοποίησε τον Βλαχοδήμο στην εστία, έχρισε ηγέτες τους Μολέδο, Ζέκα και τον νεοφερμένο Κουρμπέλη, ανέστησε τον Βιγιαφάνιες, βρήκε στο πρόσωπο του Εμποκού και του Κλωναρίδη δύο επιθετικούς έτοιμους να πλαισιώσουν τον Μπεργκ. Οι νίκες του ΠΑΟ στα ντέρμπι επί των ημερών του τού χάρισαν χειροκροτήματα από την εξέδρα – έστω κι αν η ομάδα δεν έπιασε τους στόχους της. Το Κύπελλο, που ήταν ο μεγαλύτερος, το έχασε μετά από μια ήττα από τον ΠΑΟΚ στην Τούμπα, όπου όμως ρόλο έπαιξε και η κακή διαιτησία του διαγραμμένου πλέον ρέφερι Κύζα. Στα πλέι οφ, παρά τις νίκες με την ΑΕΚ στη Λεωφόρο και τον ΠΑΟΚ στην Τούμπα, το εισιτήριο για τους προκριματικούς του Τσάμπιονς Λιγκ χάθηκε μετά τη διακοπή του αγώνα με τον ΠΑΟΚ στη Λεωφόρο, όταν χτυπήθηκε με ένα κουτάκι μπίρας ο τότε προπονητής του ΠΑΟΚ Βλάνταν Ιβιτς.\nΤον αγάπησαν όλοι γρήγορα\nΟ Ουζουνίδης αγαπήθηκε γρήγορα. Η ομάδα συσπειρώθηκε γύρω του και οι οπαδοί, που χάρηκαν βλέποντας τον ΠΑΟ να γίνεται ξανά οικογένεια, δεν ζήτησαν ποτέ εξηγήσεις για τα μέτρια αποτελέσματα. Βοηθούν και οι νίκες στα ντέρμπι, που κρύβουν το ότι ο ΠΑΟ είναι επιθετικά φλύαρος και επιπόλαιος με ομάδες του χεριού του. Ολοι αναγνωρίζουν ότι το περασμένο καλοκαίρι όλα έγιναν χειρότερα – όχι εξαιτίας του. Αρχικά έφυγε ο άνθρωπος που τον στήριζε όσο κανείς, ο Νίκος Λυμπερόπουλος, και στη συνέχεια αποχώρησε ο ίδιος ο πρόεδρος Γιάννης Αλαφούζος.\nΟ Ουζουνίδης έμεινε μόνος του και προσπαθεί να διοικήσει τον ΠΑΟ σαν μάνατζερ βρετανικής ομάδας, που όμως δεν έχει χρήματα να διαχειριστεί. Από τον περασμένο Αύγουστο ο Ουζουνίδης λειτουργεί περισσότερο σαν διοικητικός παράγοντας. Το καλοκαίρι η ομάδα έκανε 12 μεταγραφές, τις οποίες υλοποίησε ο μάνατζερ του προπονητή και προσωπικός του φίλος κ. Κώστας Διαμαντόπουλος, που σήμερα ασκεί άτυπα χρέη τεχνικού διευθυντή. Ο τρόπος που σήμερα λειτουργεί ο ΠΑΟ δεν έχει προηγούμενο στα χρονικά του ελληνικού ποδοσφαίρου: όλοι οι διοικητικοί παράγοντες κρύβονται πίσω από τις πλάτες του έλληνα τεχνικού, που έχει εξασφαλίσει τουλάχιστον το δικαίωμα να δουλεύει υπεράνω κριτικής.\nΝαι, είναι αλήθεια πως άλλος με αυτά τα αποτελέσματα θα είχε γκρίνιες και μουρμούρες να αντιμετωπίσει κλείνοντας έναν χρόνο παρουσίας στην ομάδα. Αλλά σε έναν κανονικό Παναθηναϊκό…\nΟι ευθύνες για τις μεταγραφές\nΟ Παναθηναϊκός βρίσκεται στην όγδοη θέση της βαθμολογίας, δεν έχει νίκη ακόμη μακριά από το γήπεδό του και μετά τη νίκη επί του Ολυμπιακού την ένατη αγωνιστική δεν έχει ξανακερδίσει. Αν κάποιος ήθελε να κάνει κριτική στον προπονητή θα μπορούσε να επισημάνει ότι από τους δώδεκα παίκτες που ήρθαν το καλοκαίρι βοήθησαν την ομάδα μέχρι τώρα ουσιαστικά μόνο τρεις: ο Χίλιεμαρκ, ο Σιλά και ο Κωλοβέτσιος. Ο τερματοφύλακας Διούδης όποτε χρειάστηκε ήταν σταθερός, αλλά έχει αγωνιστεί ελάχιστα. Ο Λουτσιάνο χτύπησε και ο Τσάβες πήρε το αεροπλάνο και πήγε στην Αργεντινή, ενώ οι Καμπέσας, Αλτμαν, Μουνιέ, Γιόχανσον, Ινσούε δεν εντυπωσιάζουν και οι Αυλωνίτης, Τζανδάρης, που αποκτήθηκαν ως ελεύθεροι, περιμένουν την ευκαιρία τους: ο πρώτος δείχνει να βρίσκει τη φόρμα του. Στον Ουζουνίδη θα μπορούσε κάποιος να καταλογίσει και το ότι δεν δίνει πολλές ευκαιρίες σε νέα παιδιά, όπως ο Χατζηγιοβάνης και ο Δώνης, αλλά και ότι άφησε να φύγουν παίκτες με μικρά συμβόλαια, που σε στιγμές που ο σύλλογος έχει οικονομικές δυσκολίες θα μπορούσαν να βοηθήσουν: ο Μαρινάκης, ο Χουχούμης, ο Λαγός δεν είναι χειρότεροι από πολλούς νεοφερμένους.\nΟμως τι ευθύνες να ζητήσεις από έναν προπονητή που μέσα σε έναν χρόνο έχει δει να αποχωρούν από την ομάδα όχι μόνο ο μεγαλομέτοχος Γιάννης Αλαφούζος, ο πρόεδρος Μάνος Μαυροκουκουλάκης, ο τεχνικός διευθυντής Νίκος Λυμπερόπουλος, οι δύο καλύτεροι παίκτες της, δηλαδή ο Μπεργκ και ο Ζέκα, αλλά και οι γιατροί και οι φυσικοθεραπευτές; Ακόμη και αυτοί που για τα αποτελέσματα του ΠΑΟ γκρινιάζουν, οφείλουν να αναγνωρίσουν στον τεχνικό ένα πλήθος από ελαφρυντικά.


PopCap Games Archives - Ένας θυμωμένος παίκτης\nΕτικέτα: PopCap Games\nEA να αποκαλύψει τα φυτά VS Zombies: Μάχη για Neighborville Τον Σεπτέμβριο 4th\nΣεπτέμβριος 3, 2019 Σεπτέμβριος 3, 2019 Ethan\nΤον Ιούλιο του τρέχοντος έτους, EA και PopCap Games ανακοίνωσε Φυτά Vs. Zombies 3. Για να μην μπερδεύεται με το εν λόγω παιχνίδι που περνάει από μια δοκιμασία προ-άλφα, η EA προσπαθεί να επωφεληθεί από το franchise φέρνοντας το Plants Vs. Zombies: Μάχη για το Neighborville στη σκηνή τυχερών παιχνιδιών. Συνέχισε να διαβάζεις "EA για να αποκαλύψει τα φυτά VS Zombies: Μάχη για Neighborville Στις 4 Σεπτεμβρίου"\nΚαταχωρήθηκε στο Νέα, ΡυμουλκούμεναTagged Electronic Arts, Φυτά Vs. Zombies: Μάχη για το Neighborville, PopCap Games 4 Σχόλια on EA για να αποκαλύψει τα φυτά VS Zombies: μάχη για Neighborville Στις 4 Σεπτεμβρίου\nΦυτά εναντίον ζόμπι 3 ανακοίνωσε και θα μπορούσε να καυχηθεί μηχανική έκπληξη κατά την εκκίνηση\nΙούλιος 18, 2019 Ethan\nΤο OG Φυτά Vs. Ζόμπι βγήκε στο 2009 ως παιχνίδι άμυνας πύργου. Ξέρετε, τα φυτά είναι τα καλά παιδιά που προστατεύουν τους ανθρώπους από τα τρελά ζόμπι; Λοιπόν, αυτή η ιδέα ανατίναξε και προσγειώθηκε στον ανεξάρτητο εκδότη και προγραμματιστή PopCap Games μια συμφωνία με την Electronic Arts να κάνει Φυτά Vs. Zombies 2: Είναι για το χρόνο και Φυτά Vs. Ζόμπι: Πόλεμος κήπου 1 και 2. Συνέχισε να διαβάζεις "Τα φυτά εναντίον των ζόμπι 3 ανακοινώθηκαν και θα μπορούσαν να καυχηθούν μηχανική έκπληξη κατά την έναρξη"\nΚαταχωρήθηκε στο Κινητό, ΝέαTagged Android, EA, Φυτά εναντίον ζόμπι 3, PopCap Games 3 Σχόλια σε φυτά εναντίον ζόμπι 3 ανακοινώθηκε και θα μπορούσε να καυχηθεί μηχανική έκπληξη κατά την εκκίνηση\nΦυτά Vs. Zombies: Warfare κήπων 3 φημολογείται να είναι στα έργα\nΈχει αναφερθεί ότι νέες πληροφορίες για ένα Φυτά Vs. Ζόμπι: Πόλεμος στον κήπο το παιχνίδι έχει διαρρεύσει και δείχνει ότι θα μπορούσε να υπάρξει ένα τρίτο παιχνίδι στα έργα. Εάν η διαρροή είναι αλήθεια, αυτό θα είναι το τρίτο παιχνίδι που έχουν δημιουργήσει μαζί η Electronic Arts και το Popcap. Συνέχισε να διαβάζεις "Φυτά Vs. Ζόμπι: Ο πόλεμος στον κήπο 3 φημολογείται ότι είναι στα έργα "\nΚαταχωρήθηκε στο ΝέαTagged Electronic Arts, Φυτά Vs. Ζόμπι: Πόλεμος κήπου 3, PopCap Games σχόλιο σχετικά με τα φυτά Vs. Ζόμπι: Ο πόλεμος στον κήπο 3 φημολογείται να είναι στα έργα\nΤα φυτά Vs Zombies Creator εν μέρει αποσαφηνίζουν ότι απολύθηκαν από την EA\nΗ Electronic Arts παίρνει συνεχώς ατμό για να κερδίσει το βραβείο της Worst Company στην Αμερική για άλλη μια φορά τώρα που έχουν ανακύψει νέα σχετικά με αυτά που φέρονται να πυροβολούν Φυτά εναντίον ζόμπι Δημιουργός, George Fan, για την αντίσταση στην εφαρμογή μηχανισμών pay-to-win, ταμειακών ειδών και μικροδιαπραγματεύσεων στο Πλέει εναντίον ζόμπι η συνέχεια. Συνέχισε να διαβάζεις "Τα φυτά Vs Zombies Creator εν μέρει αποσαφηνίζουν ότι απολύθηκαν από την EA"\nΚαταχωρήθηκε στο Κλάδος Ειδήσεις, ΝέαTagged Electronic Arts, Τζορτζ Φαν, Φυτά εναντίον ζόμπι, PopCap Games 1 Σχόλια σχετικά με τα φυτά Vs Zombies Creator εν μέρει αποσαφηνίζεται να απολύεται από την EA


Εν Υπομονή Ακυμάντω: ΝΑΟΣ ΤΗΣ ΠΑΝΑΓΙΑΣ ΤΗΣ ΑΣΙΝΟΥ Ή ΤΗΣ ΠΑΝΑΓΙΑΣ ΤΗΣ ΦΟΡΒΙΩΤΙΣΣΑΣ\nΗ Μονή της Παναγίας των Φορβίων λοιπόν, ιδρύθηκε το 1099, από τον μάγιστρο Νικηφόρο Ισχύριο, μετέπειτα μοναχό Νικόλαο, ο οποίος έλαβε θείο μήνυμα για την ανέγερση του ναού, μετά τον θάνατο της συζύγου του. Αρκετές πληροφορίες για τη Μονή, την ανέγερση και την εικονογράφησή της, παίρνουμε από τις τοιχογραφίες που υπάρχουν στον ναό. Ο ναός αποτελείται από τον νάρθηκα στα δυτικά και τον κυρίως ναό. Στεκόμαστε στα δυτικά του ναού για να εισέλθουμε από τη δυτική είσοδο, που βρίσκεται στο κέντρο περίπου της πλευράς του νάρθηκα. Τα παράθυρα είναι λιγοστά, ένα στη δυτική πλευρά και τρία στην ανατολική, στην αψίδα του Ιερού.\nΌπως θα έχετε διαπιστώσει, από εδώ που βρισκόμαστε, στο εξωτερικό μέρος του ναού, το μόνο κτίριο που διασώζεται από τη Μονή, είναι ο ναός τον οποίο περιγράφουμε. Ο ναός λοιπόν αυτός είναι ορθογώνιος, καμαροσκέπαστος και μονόκλιτος. Όταν βρίσκεστε στο εσωτερικό μέρος του κυρίως ναού θα δείτε ότι αυτός καλύπτεται από καμάρα η οποία στηρίζεται από τον νότιο και τον βόρειο τοίχο. Οι τοίχοι του ναού είναι κτισμένοι εξ’ ολοκλήρου με πέτρα από την οροσειρά του Τροόδους, ακανόνιστου σχήματος, επιχρισμένοι στο εξωτερικό μέρος (εκτός από τον νάρθηκα). Τμήματα των επιχρισμένων επιφανειών, διασώζονται σε διάφορα μέρη.\nΟ νάρθηκας, όπως μαρτυρεί η αναθηματική (αφιερωματική) επιγραφή, προστέθηκε στα τέλη του 12ου αιώνα και καλύπτεται από φουρνικό τρούλλο. Ο ναός είχε στην αρχή τρεις εισόδους, μία στη δυτική πλευρά, που πρέπει να ήταν και η κύρια και άλλες δύο, στην βόρεια και νότια πλευρά αντίστοιχα. Η τελευταία έκλεισε και τοιχογραφήθηκε λίγο μετά την επέμβαση αυτή. Ο νάρθηκας τοιχογραφήθηκε αρχικά στα τέλη του 12ου αιώνα, ακριβώς μετά την ανοικοδόμηση. Μέρος των τοιχογραφιών καλύφθηκε μεταγενέστερα με τοιχογραφίες του 14ου αιώνα, όπως η τοιχογραφία του Αγίου Γεωργίου, έφιππου, στη νότια αψίδα του νάρθηκα. Αξιοσημείωτη είναι η στρογγυλή ασπίδα του αγίου, που είναι διακοσμημένη με μισοφέγγαρο και σταυρό σε έναστρο ουρανό.\nΗ πιο παλιά τοιχογραφία στον νάρθηκα είναι η Παναγία η Φορβιώτισσα με τον Χριστό σε μετάλλιο μπροστά της. Στο τεταρτοσφαίριο απεικονίζεται η Παναγία με δωρητές. Η Δευτέρα Παρουσία καλύπτει μεγάλο μέρος του νάρθηκα, και στα σφαιρικά τρίγωνα απεικονίζονται οι Απόστολοι. Στο δυτικό τόξο πάνω από την είσοδο απεικονίζεται η Παναγία με δωρητές. Στο δυτικό τόξο πάνω από την είσοδο απεικονίζεται η Ετοιμασία του Θρόνου και αριστερά ο Αδάμ και η Εύα. Στο βόρειο τόξο είναι ζωγραφισμένος ο χορός των Οσίων και των Ιεραρχών, στην αψίδα η προσωποποίηση της γης και της θάλασσας και πιο κάτω ο Παράδεισος, με τον Απόστολο Πέτρο να κρατά το κλειδί του Παραδείσου. Στο νότιο τόξο έχουμε τις τιμωρίες των αμαρτωλών, σκηνές από την Κόλαση. Στα βόρεια της εισόδου, μεταξύ του νάρθηκα και του ναού, απεικονίζεται η Θεοτόκος Ελεούσα, νότια ο Χριστός Ελεήμων, και στο ανατολικό τόξο οι Προφήτες Ζαχαρίας και Ησαϊας. Στον νάρθηκα συναντούμε διάφορες τοιχογραφίες αναθηματικού χαρακτήρα, καθώς και τοιχογραφίες αγίων. Μέρος του αρχικού ναού ξαναχτίστηκε, μετά από καταστροφές και φθορές που υπέστη κατά καιρούς και γι’ αυτό κάποια μέρη διαφέρουν από την αρχική κατασκευή, όπως για παράδειγμα η διεύρυνση και ενίσχυση της αψίδας του ιερού και η ανακατασκευή το 1959 της αρχικής ξύλινης στέγης, που κάλυπτε μόνο τον κυρίως ναό, ενώ σήμερα καλύπτει και τον νάρθηκα.\nΑναφορικά με την πολύ εντυπωσιακή τοιχογράφηση του ναού, πρέπει να πούμε ότι αυτή έγινε σε διάφορες περιόδους και από διαφορετικούς ζωγράφους. Όταν κοιτάξετε την κτητορική επιγραφή στην τοιχογραφία των Αγίων Κωνσταντίνου και Ελένης στο νοτιοδυτικό τυφλό τόξο του τοίχου, στα δεξιά της δυτικής εισόδου του κυρίως ναού, αναγράφεται ότι ο ναός τοιχογραφήθηκε τον 12ο αιώνα και συγκεκριμένα το έτος 1105/6 με δωρεά του Μάγιστρου Νικηφόρου. Τοιχογραφίες της περιόδου αυτής θα δείτε στον δυτικό και ανατολικό τοίχο, στο δυτικό και ανατολικό τμήμα του νότιου και βόρειου τοίχου, και στην καμάρα πάνω από αυτά τα τμήματα.\nΝα σημειώσουμε ότι μερικές από τις πρώτες τοιχογραφίες έχουν επικαλυφθεί από νεότερες, ή έχουν επιζωγραφισθεί. Από τις τοιχογραφίες του 12ου αιώνα, διασώζονται μερικές στο Ιερό, όπως η Μετάληψη των Αποστόλων, διάφοροι Ιεράρχες όπως ο Γρηγόριος ο Θεολόγος, ο Ιωάννης ο Χρυσόστομος, οι Βαρνάβας και Επιφάνιος, η Ανάληψη του Χριστού, ο Ευαγγελισμός της Θεοτόκου, μεταξύ άλλων, επίσκοποι και προτομές Ιεραρχών σε μετάλλια, θαυμάσια δείγματα Κομνήνειας ζωγραφικής, που απηχούν την Τέχνη της Κωνσταντινούπουλης απ’ όπου πιστεύεται ότι καταγόταν ο ζωγράφος.\nΜερικές από τις πρώτες τοιχογραφίες καταστράφηκαν, όταν ο ναός επισκευάστηκε, για καλύτερη στήριξη. Στο τεταρτοσφαίριο της αψίδας του Ιερού Βήματος απεικονίζεται η Θεοτόκος Παντάνασσα, ανάμεσα στους δύο αρχαγγέλους Μιχαήλ και Γαβριήλ. Στο μέτωπο της αψίδας, ζωγραφίστηκε τον 14ο αιώνα η Θυσία του Αβραάμ και ο άγιος Ιωάννης ο Δαμασκηνός. Στο ανατολικό τόξο απεικονίζεται ο Ιησούς Χριστός και δεξιά και αριστερά ο Ευαγγελισμός της Θεοτόκου. Κάτω από τον Αρχάγγελο Γαβριήλ βλέπουμε την αγία Άννα και κάτω από την Παναγία, τον άγιο Ιωακείμ. Στο εσωτερικό μέρος του τόξου απεικονίζονται τοιχογραφίες του 14ου αιώνα με τους προφήτες Δαυίδ και Σολομώντα και πιο κάτω απεικονίζεται ένα διακοσμητικό μοτίβο και η αγία Ελένη.\nΣτο νότιο μισό μέρος της καμάρας έχουμε εικονογραφικό πρόγραμμα από τη ζωή του Χριστού, με τέσσερις σκηνές: τη Γέννηση και την Υπαπαντή πάνω, και τη Βάπτιση και τη Μεταμόρφωση κάτω. Στο κεντρικό τυφλό τόξο πάνω από την είσοδο, βλέπουμε τοιχογραφία με τον κτήτορα της Εκκλησίας Νικηφόρο να προσφέρει τον ναό στην Παναγία, η οποία τον οδηγεί στον Χριστό που απεικονίζεται Ένθρονος και πλαισιωμένος από αγγέλους. Στην τοιχογραφία αναγράφεται η αφιέρωση του δωρητή Νικηφόρου στην Παναγία, η οποία του χάρισε όλα τα αγαθά που απόλαυσε στη ζωή του, και η επίκληση του σ’ αυτή να τον προστατεύσει την Ημέρα της Κρίσεως.\nΠίσω από τον κτήτορα Νικηφόρο απεικονίζεται η κόρη του Γεφύρα. Κάτω από την αναθηματική τοιχογραφία βρίσκεται η νότια είσοδος, στην ανατολική πλευρά της οποίας απεικονίζεται η Παναγία να κρατά τον Χριστό βρέφος και αριστερά και δεξιά της οι Αρχάγγελοι. Στη δυτική της πλευρά απεικονίζεται ο Άγιος Γεώργιος. Στο εσωτερικό μέρος του τόξου απεικονίζονται διάφοροι άγιοι, μεταξύ των οποίων και οι τρεις άγιοι Ομολογητές. Στο κέντρο του τόξου υπάρχει οκτάκτινος πέτρινος σταυρός και στο εσωτερικό του τόξου της νότιας εισόδου οι άγιοι Ανάργυροι.\nΣτο βόρειο μισό του κεντρικού μέρους της καμάρας παρουσιάζεται ακόμα ένα μέρος του εικονογραφημένου προγράμματος από τη ζωή του Ιησού, και συγκεκριμένα η Προδοσία, ο Ελκόμενος στον Σταυρό, η Σταύρωση, ο Ενταφιασμός. Στο κεντρικό βόρειο τόξο παρουσιάζονται οι Μυροφόρες μπροστά στον Κενό Τάφο και η Κάθοδος στον Άδη (Εις Άδου Κάθοδος). Οι τοιχογραφίες αυτές είναι διαφορετικής τεχνοτροπίας από αυτές του νάρθηκα. Διαφέρουν και στο σχέδιο και στα χρώματα . Οι επιδράσεις σ’ αυτές από τη Δύση είναι ευδιάκριτες.\nΣυνεχίζοντας στο κέντρο του τόξου, υπάρχει Κοινωνία αγίων, τοιχογραφίες του 14ου αιώνα. Στον αριστερό ορθοστάτη ο Άγιος Νικηφόρος είναι μεταγενέστερης περιόδου. Στο κέντρο της ανατολικής πλευράς του δυτικού τόξου απεικονίζεται το Άγιο Μανδήλιο, στο νότιο μισό ο Μωυσής και πιο κάτω Κοινωνία αγίων. Στο εσωτερικό του τόξου απεικονίζονται οι Προφήτες Ησαΐας και Ιερεμίας. Στο δυτικό τμήμα της καμάρας απεικονίζεται η Πεντηκοστή και στο Κέντρο, σε μετάλλιο, η Ετοιμασία του Θρόνου.\nΣτη νότια πλευρά, πιο κάτω, απεικονίζεται η Ανάσταση του Λαζάρου, και πιο κάτω οι άγιοι Κωνσταντίνος και Ελένη. Στη βόρεια πλευρά της καμάρας απεικονίζεται ο Νιπτήρας και στο δυτικό τυφλό τόξο του βόρειου τοίχου οι Σαράντα Μάρτυρες. Αριστερά τους ο άγιος Σάββας και δεξιά τους ο άγιος Νικήτας. Ψηλά στον δυτικό τοίχο απεικονίζονται η Βαϊοφόρος και ο Μυστικός Δείπνος και πιο κάτω η Κοίμηση της Θεοτόκου.\nΜέσα στο Ιερό Βήμα κάτω από την τοιχογραφία των Εισοδίων της Θεοτόκου, έχουμε μια μοναδική τοιχογραφία του 17ου αιώνα που παρουσιάζει τον Χριστό Εμμανουήλ μέσα σε Άγιο Ποτήριο. Μέσα στο ναό σώζεται το ξυλόγλυπτο εικονοστάσι του 16ου αιώνα, καθώς και οι εικόνες Αγίων της ίδιας εποχής που βρίσκονται στη θύρα του Ιερού Βήματος. Οι τέσσερεις σημαντικές εικόνες της Εκκλησίας της Ασίνου είναι του αγίου Ιωάννη του Προδρόμου (12ου αιώνα), της Παναγίας (13ου αιώνα), του αγίου Ιωάννη του Λαμπαδιστή (14ου – 15ου αιώνα), και του Αποστόλου Πέτρου (15ου αιώνα).\nΣτην επίσκεψη σας στην Εκκλησία της Ασίνου αξίζει να περιεργαστείτε την κάθε τοιχογραφία / σκηνή, η τεχνοτροπία και οι χρωματισμοί της οποίας θα σας εντυπωσιάσουν.\nπηγή : Cyprus Tourism Organisation Αναρτήθηκε από


Προβλέψεις για τον καιρό, προβλέψεις και για τον κορωνοϊό; - Εφημερίδα ΛΑΟΣ Βέροια Ημαθίας\nΜας εκπλήσσει τα τελευταία χρόνια η ακρίβεια στις προβλέψεις της Ε.Μ.Υ., αφού πετυχαίνουν μέχρι και την ώρα που θα βρέξει ή θα χιονίσει, χωρίς αυτό δυστυχώς να αποτρέπει πολλές φορές τις δυσμενείς επιπτώσεις. Ότι όμως θα έπεφταν μέσα και στις προβλέψεις για τα κρούσματα κορωνοϊού, αυτό ποιος το περίμενε;\nΠρόκειται για μοντέλα που εφαρμόζουν καθηγητές από το πανεπιστήμιο Κρήτης και πραγματικά σοκάρει η εγγύτητα των προβλέψεών τους. Η τελευταία εκτίμηση που έκαναν πριν από περίπου ένα μήνα βασιζόμενοι στα επιστημονικά μοντέλα που εφαρμόζουν, μιλούσε για κορύφωση των κρουσμάτων στις 5 Μαρτίου με αριθμό στα 2.500 κρούσματα. Ήδη σήμερα έχουμε 3 Μαρτίου και έχουμε αγγίξει με τις χθεσινές ανακοινώσεις την πρόβλεψη. Το θετικό στην υπόθεση είναι ότι εκτιμούν μείωση των κρουσμάτων και αποκλιμάκωση τις επόμενες ημέρες.


Εκκεντρικό: Laurene Powell: Η μυστηριώδης γυναίκα που κληρονόμησε την περιουσία του Steve Jobs\nLaurene Powell: Η μυστηριώδης γυναίκα που κληρονόμησε την περιουσία του Steve Jobs\nΗ Laurene Powell Jobs δεν είναι μόνο η χήρα του συνιδρυτή της Apple, Steve Jobs. Είναι επίσης μια καταξιωμένη επιχειρηματίας και μια γενναιόδωρη φιλάνθρωπος, που κατατάσσεται μεταξύ των 50 πλουσιότερων ανθρώπων στον κόσμο, σύμφωνα με το Wealth-X.\nΜετά τον θάνατο του συζύγου της το 2011, η Powell Jobs κληρονόμησε την περιουσία του, κυρίως από τις μετοχές της Apple και της Disney αξίας 14,4 δισεκατομμυρίων δολαρίων. Αν και δεν μιλά ποτέ για την προσωπική της ζωή και τη σχέση της με τον πρώην σύζυγό της, η Powell Jobs συζητά πιο ανοιχτά τις επιχειρηματικές της δραστηριότητες και τις φιλανθρωπίες των τελευταίων ετών.\nΗ Laurene Powell Jobs γεννήθηκε στο West Milford του New Jersey, το 1963. Ο πατέρας της, ήταν πιλότος και σκοτώθηκε σε αεροπορική σύγκρουση όταν ήταν 3 ετών και η μητέρα της, η οποία ήταν δασκάλα ξαναπαντρεύτηκε αργότερα.\nΣπούδασε Διοίκηση Επιχειρήσεων και Οικονομικά στο Πανεπιστήμιο της Πενσυλβάνια. Εργάστηκε στη Wall Street για την Merrill Lynch και στην Goldman Sachs πριν ξεκινήσει το MBA της στο Stanford Graduate School of Business, το 1989.\nΣτο Πανεπιστήμιο του Στάνφορντ γνώρισε τον Steve Jobs. Κάθισε δίπλα της κατά τη διάρκεια μιας διάλεξης, πριν σηκωθεί και μιλήσει ως προσκεκλημένος ομιλητής. Την συνάντησε στο πάρκινγκ και της ζήτησε να βγουν. Από τότε ήταν μαζί.\nΠαντρεύτηκαν το Μάρτιο του 1991, στο ξενοδοχείο Ahwahnee στο Yosemite National Park.\nΤο ζευγάρι απέκτησε τρία παιδιά: Τον Reed, την Erin και την Eve. Η Eve θα φοιτήσει σε κολέγιο το φθινόπωρο, αφήνοντας τη μητέρα της. Αλλά η Powell είναι μια πολυάσχολη γυναίκα.\nΌταν ο Jobs πέθανε από καρκίνο το 2011, η σύζυγός του κληρονόμησε την περιουσία του - συμπεριλαμβανομένων 5,5 εκατομμυρίων μετοχών της Apple και ποσοστού 7,3% στην Walt Disney - καθιστώντας την δισεκατομμυριούχο. Με 14,4 δισεκατομμύρια δολ. περιουσία, η Powell Jobs είναι η τέταρτη πλουσιότερη γυναίκα στη γη.\nΟι μετοχές της στη Disney - οι οποίες έχουν τριπλασιαστεί σε αξία από το θάνατο του Job - ανέρχονται σε περισσότερα από 12 δισεκατομμύρια δολ. και την καθιστούν τον μεγαλύτερο μεμονωμένο μέτοχο της εταιρείας.\nΈξυπνη και μορφωμένη, συνέχισε την καριέρα της, με ιδιαίτερη έμφαση στην φιλανθρωπία. «Με την ευρύτερη έννοια, θέλουμε να χρησιμοποιήσουμε τις γνώσεις μας, το δίκτυό μας και τις σχέσεις μας για να πραγματοποιήσουμε κάτι καλό, είπε στους Times το 2013.\nΣτις αρχές της δεκαετίας του '90, συνίδρυσε την Terravera, μια εταιρεία τροφίμων με στόχο την ανάπτυξη βιολογικών πρώτων υλών, όπως τα όσπρια και τα δημητριακά, για τις βιομηχανίες τροφίμων και ζωοτροφών. Αργότερα έφυγε από την Terravera για να περνά περισσότερο χρόνο με την οικογένειά της.\nΤο 1997, ίδρυσε την College Track, μια μη κερδοσκοπική οργάνωση που βοηθά τους μαθητές με χαμηλό εισόδημα να προετοιμαστούν για το κολέγιο. Η College Track έχει επεκταθεί σε οκτώ τοποθεσίες σε όλη την Καλιφόρνια, το Κολοράντο και τη Λουιζιάνα.\nΣτις αρχές της δεκαετίας του 2000, ξεκίνησε την Emerson Collective, μια οργάνωση που κάνει επιδοτήσεις και επενδύσεις σχετικά με τη μετανάστευση, την κοινωνική δικαιοσύνη και την εκπαίδευση.\nΤον περασμένο Σεπτέμβριο, υποσχέθηκε 50 εκατομμύρια δολ. για τη χρηματοδότηση του XQ: Το Super School Project, είναι ένα εγχείρημα που έχει ως στόχο τη μεταρρύθμιση της εκπαίδευσης.\nΑναρτήθηκε από Vagelis στις 12:32 μ.μ.


Ηλεκτρονικό Εμπόριο. Ενότητα 1: Εισαγωγικές Έννοιες. Σαπρίκης Ευάγγελος Τμήμα Διοίκησης Επιχειρήσεων (Γρεβενά) - PDF Free Download\nDownload "Ηλεκτρονικό Εμπόριο. Ενότητα 1: Εισαγωγικές Έννοιες. Σαπρίκης Ευάγγελος Τμήμα Διοίκησης Επιχειρήσεων (Γρεβενά)"\n1 Ηλεκτρονικό Εμπόριο Ενότητα 1: Εισαγωγικές Έννοιες Σαπρίκης Ευάγγελος Τμήμα Διοίκησης Επιχειρήσεων (Γρεβενά)\n4 Σκοποί ενότητας Να κατανοήσει ο φοιτητής τις εισαγωγικές έννοιες του ηλεκτρονικού εμπορίου και του ηλεκτρονικού επιχειρείν. 4\n5 Περιεχόμενα ενότητας Ορισμοί ηλεκτρονικού εμπορίου και ηλεκτρονικού επιχειρείν. Στάδια ανάπτυξης ηλεκτρονικής επιχείρησης. Πλαίσιο ηλεκτρονικού εμπορίου. Ταξινόμηση του Ηλεκτρονικού επιχειρείν βάσει συμμετεχόντων. Οφέλη και ανασταλτικοί παράγοντες ηλεκτρονικού εμπορίου. 5\n6 Σκοπός μαθήματος (1) Κύριος σκοπός του μαθήματος είναι η παρουσίαση και ανάλυση της στρατηγικής και εφαρμογής του Ηλεκτρονικού Εμπορίου-Επιχειρείν από άποψη επιχειρησιακή, τεχνολογική, συνθηκών αγοράς και περιβάλλοντος. Η ανάλυση αυτή γίνεται σε επιμέρους επιχειρησιακές λειτουργίες (μάρκετινγκ, εφοδιαστική αλυσίδα και λοιπές διοικητικές λειτουργίες, κτλ.) και σε διάφορα πεδία επιχειρηματικής δράσης. 6\n7 Σκοπός μαθήματος (2) Η ανάπτυξη της πληροφορικής τεχνολογίας και η χρήση του διαδικτύου οδηγούν σε νέα μοντέλα επιχειρηματικών οργανώσεων και στρατηγικής με βάση την συνέργεια μεταξύ των συμμετεχόντων. Η εφαρμογή διαδικασιών Ηλεκτρονικού εμπορίου, ο ηλεκτρονικός μετασχηματισμός της επιχείρησης (ηλεκτρονική επιχείρηση) και η ανάπτυξη ηλεκτρονικών επιχειρηματικών μοντέλων μέσα από διαδικασίες επιχειρηματικής δικτύωσης και εικονικών οργανώσεων αποτελούν τις τάσεις και προκλήσεις του παρόντος και μέλλοντος. 7\n8 Σύγχρονες τάσεις (1) Διεθνοποίηση και παγκοσμιοποίηση αγορών. Προσανατολισμός στον πελάτη. Αύξηση και διαφοροποίηση απαιτήσεων πελατών. Σύντμηση κύκλου ζωής προϊόντων. Διαχείριση γνώσης. Επιχειρηματικές συνέργειες. 8\n9 Σύγχρονες τάσεις (2) Επικέντρωση σε κύριες δεξιότητες. Ανάπτυξη ηλεκτρονικών υπηρεσιών. Αλλαγές τεχνολογικών και οργανωσιακών δομών. Θεσμικές και οικονομικές αλλαγές. Ηλεκτρονική διαμεσολάβηση. Ολοκλήρωση εφοδιαστικής αλυσίδας. 9\n10 Σύγχρονες τάσεις (3) Πολλαπλά κανάλια επικοινωνίας και διανομής. Εξειδίκευση γνώσης και δεξιότητας εργαζομένων. Ανάθεση έργου. 10\n11 Διαδίκτυο και Ηλεκτρονικό Εμπόριο/ Επιχειρείν Το διαδίκτυο έχει εξελιχθεί σε ένα κύριο, ίσως το κύριο κανάλι διανομής για αγαθά, υπηρεσίες και διοικητικές και επαγγελματικές δραστηριότητες. Αυτό αλλάζει εκ βάθρων την οικονομία, τις αγορές και την δομή της βιομηχανίας, τα προϊόντα και τις υπηρεσίες και τις ροές τους, την τμηματοποίηση των πελατών, τις αξίες των καταναλωτών, τις εργασίες και την αγορά εργασίας Η επίπτωση είναι ακόμη μεγαλύτερη στην κοινωνία, στην πολιτική και στον τρόπο που βλέπουμε τον κόσμο και τον εαυτό μας. Πηγή: Turban et al. (2010). 11\n12 Ηλεκτρονικό Επιχειρείν και Ηλεκτρονικό Εμπόριο: Ορισμοί (1) Ηλεκτρονικό Επιχειρείν: «Η χρήση του διαδικτύου ή άλλων ηλεκτρονικών μέσων, καθώς επίσης και Τεχνολογιών Πληροφορικής και Επικοινωνίας (ΤΠΕ) για τη διεκπεραίωση συναλλαγών, διαδικασιών και τη συνεργασία μεταξύ οντοτήτων στις αγορές». Ηλεκτρονικό Εμπόριο: «Αγορά και πώληση αγαθών μέσω δικτύων υπολογιστών». 12\n13 Ηλεκτρονικό Επιχειρείν και Ηλεκτρονικό Εμπόριο: Ορισμοί (2) Ηλεκτρονικό Επιχειρείν: «Ευρύτερος όρος του Ηλεκτρονικού Εμπορίου που περιλαμβάνει όχι μόνο την αγορά και πώληση προϊόντων υπηρεσιών πληροφοριών αλλά και την εξυπηρέτηση πελατών, την επικοινωνία και συνεργασία με επιχειρηματικούς εταίρους, και την διεξαγωγή ενδοεπιχειρησιακών ηλεκτρονικών συναλλαγών» (Turban et al., 2010). Η IBM υιοθέτησε τον όρο «Ηλεκτρονικό Επιχειρείν (ΗΕπ) ως «τον μετασχηματισμό των βασικών επιχειρησιακών διαδικασιών με τη χρήση των τεχνολογιών του διαδικτύου». Ηλεκτρονικό Εμπόριο: «Όρος που αναφέρεται βασικά στη διαδικασία αγοράς, πώλησης ή ανταλλαγής προϊόντων, υπηρεσιών και πληροφοριών μέσα από υπολογιστικά δίκτυα». 13\n14 Ηλεκτρονικό Εμπόριο: διαφορετικές προσεγγίσεις (1) Κατά τους Kalakota & Whinston (1997), το Ηλεκτρονικό Εμπόριο (ΗΕ) έχει 4 διαφορετικές πτυχές: 1. Επικοινωνιακή πτυχή: παροχή πληροφοριών, προϊόντων/ υπηρεσιών ή πληρωμών με ηλεκτρονικά μέσα. 2. Πτυχή της επιχειρησιακής διαδικασίας: εφαρμογή της τεχνολογίας για τον αυτοματισμό των εμπορικών συναλλαγών και ροών εργασίας. 3. Πτυχή της παροχής υπηρεσιών: που επιτρέπει τη μείωση του κόστους με παράλληλη αύξηση της ταχύτητας και της ποιότητας των παρεχόμενων υπηρεσιών. 4. Διαδικτυακή πτυχή: την αγορά και πώληση προϊόντων/ υπηρεσιών και πληροφοριών μέσω διαδικτύου. 14\n15 Ηλεκτρονικό Εμπόριο: διαφορετικές προσεγγίσεις (2) Κατά τους Turban et al. (2008), το ΗΕ ορίζεται από τις παρακάτω 7 σκοπιές: 1. Επικοινωνίας, 2. Εμπορική, 3. Επιχειρησιακής διεργασίας, 4. Εξυπηρέτησης, 5. Εκπαίδευσης, 6. Συνεργασίας και 7. Κοινωνική. 15\n16 Ηλεκτρονικό Επιχειρείν και Ηλεκτρονικό Εμπόριο: Σχέση τους Πηγή: Chaffey (2008). 16\n17 Ιστορική Εξέλιξη Ηλεκτρονικού Επιχειρείν 17\n18 Στάδια ανάπτυξης Ηλεκτρονικού Επιχειρείν 1. Παρουσία - Presence web site: στατικό περιεχόμενο, γραφικά & πληροφόρηση για την εταιρία/προϊόντα / υπηρεσίες, προβολή brochureware. 2. Αλληλεπίδραση Interaction: δυνατότητα αναζήτησης, αλληλεπίδρασης,προσωποποιημένες υπηρεσίες,κατάλογοι παραγγελιών, εξυπηρέτηση πελατών, on line κανάλι επικοινωνίας, δυνατότητες αμφίδρομης επικοινωνίας. 3. Συναλλαγή Transaction: δυνατότητα ανάπτυξης συναλλαγών και πωλήσεων μέσα από το διαδίκτυο, ενοποίηση με ERP, SCM και CRM, ηλεκτρονικές πωλήσεις, δημοπρασίες, αγορές, εφαρμογές εμπορίου, κοινότητες. 4. Μετασχηματισμός Transformation: πλήρης ολοκλήρωση λειτουργιών, συστημάτων και διαδικασιών, ηλεκτρονική διαχείριση εφοδιαστικής αλυσίδας. Πηγή: Chaffey (2008). 18\n19 Εικονικοί οργανισμοί και ηλεκτρονικές επιχειρήσεις (1) Ύπαρξη 2 βασικών μοντέλων μετάβασης στο ΗΕπ. Ανάλογα με τη θέση της εκάστοτε εταιρείας στην αγορά και το σκοπό της επιχειρηματικής της δράσης, ακολουθείται και το αντίστοιχο μοντέλο. 1. Οι εικονικοί οργανισμοί διεξάγουν τις συναλλαγές τους αποκλειστικά με ηλεκτρονικό τρόπο. 2. Οι οργανισμοί μερικού ΗΕπ ή ηλεκτρονικές επιχειρήσεις διεξάγουν μερικές από τις εργασίες τους ηλεκτρονικά και τις υπόλοιπες με τον παραδοσιακό τρόπο. 19\n20 Εικονικοί οργανισμοί και ηλεκτρονικές επιχειρήσεις (2) Κατά τον Choi et al. (1997), το ΗΕ μπορεί να πάρει πολλές μορφές, ανάλογα με το βαθμό ψηφιοποίησης (μετασχηματισμό από φυσικό σε ψηφιακό) 3 διαστάσεων: 1. του προϊόντος/ υπηρεσίας που πωλείται, 2. της διαδικασίας και 3. του διαμεσολαβητή. 20\n21 Πλαίσιο Ηλεκτρονικού Εμπορίου Οι εφαρμογές ΗΕ υποστηρίζονται από υποδομή και από πέντε περιοχές υποστήριξης: 1. Ανθρώπους. 2. Δημόσια πολιτική. 3. Μάρκετινγκ και διαφήμιση. 4. Υπηρεσίες υποστήριξης. 5. Επιχειρηματικούς εταίρους. Πηγή: Turban et. al. (2008). 21\n22 Ταξινόμηση του ΗΕπ βάσει συμμετεχόντων (1) 1. Επιχειρήσεις με επιχειρήσεις (Business-to-Business B2B). 2. Επιχειρήσεις με καταναλωτές (Business-to-Customer B2C). 3. Δημόσιες επιχειρήσεις με επιχειρήσεις (Government-to- Business G2B). 4. Δημόσιες επιχειρήσεις με καταναλωτές (Government-to- Customer G2C). 22\n23 Ταξινόμηση του ΗΕπ βάσει συμμετεχόντων (2) 5. Καταναλωτές με καταναλωτές Customers-to- Customers C2C). 6. Επιχειρήσεις με υπαλλήλους (Business-to-Employees B2E). 7. Δημόσιες επιχειρήσεις με δημόσιες επιχειρήσεις (Government-to- Government G2G). 23\n24 Τα κυριότερα οφέλη του ΗΕ για τις επιχειρήσεις (1) Παγκόσμια πρόσβαση. Μείωση κόστους. Βελτιώσεις στην αλυσίδα προμηθειών. Εκτεταμένες ώρες λειτουργίας: 24/7/365. Εξειδίκευση. Νέα επιχειρησιακά μοντέλα. 24\n25 Τα κυριότερα οφέλη του ΗΕ για τις επιχειρήσεις (2) Ταχεία εισαγωγή στην αγορά Χαμηλότερο κόστος επικοινωνίας. Αποτελεσματική τροφοδοσία. Βελτιωμένες σχέσεις με τους πελάτες. Ενημερωμένο υλικό για την εταιρεία.. 25\n26 Τα κυριότερα οφέλη του ΗΕ για τους καταναλωτές (1) Πανταχού παρουσία. Περισσότερα προϊόντα και υπηρεσίες. Φθηνότερα προϊόντα και υπηρεσίες Άμεση παράδοση. Διαθεσιμότητα πληροφοριών. 26\n27 Τα κυριότερα οφέλη του ΗΕ για τους καταναλωτές (2) Συμμετοχή σε δημοπρασίες. Ηλεκτρονικές κοινότητες. Εξειδίκευση. 27\n28 Βασικότεροι φραγμοίανασταλτικοί παράγοντες του ΗΕπ Ασφάλεια. (1) Εμπιστοσύνη και κίνδυνος. Έλλειψη εξειδικευμένου προσωπικού. Έλλειψη επιχειρησιακών μοντέλων. Κουλτούρα. Οργάνωση. 28\n29 Βασικότεροι φραγμοίανασταλτικοί παράγοντες του ΗΕπ Απάτη. Νομικά ζητήματα.. (2) 29\n30 Βιβλιογραφία Chaffey, D. (2008). Ηλεκτρονικό Επιχειρείν και ηλεκτρονικό εμπόριο (3 η Αμερικάνικη έκδοση). Εκδόσεις Κλειδάριθμος, Αθήνα. Turban, E., King, D., McKay, J., Marshall, P., Lee, J., and Viehland, D. (2010). Ηλεκτρονικό Εμπόριο: Αρχές Εξελίξεις Στρατηγική από τη σκοπιά του Manager. Εκδόσεις Μ. Γκιούρδας, Αθήνα. Βλαχοπούλου, Μ. & Δημητριάδης, Σ. (2014). Ηλεκτρονικό επιχειρείν & μάρκετινγκ: καινοτόμα μοντέλα σε ψηφιακό περιβάλλον. Εκδόσεις Rosili Αθήνα. 30\nΕνοποιημένο Ψηφιακό Εμπόριο Ενότητα 1: Εισαγωγικές Έννοιες Σαπρίκης Βαγγέλης Τμήμα Διοίκησης Επιχειρήσεων (Κοζάνη) Σκοπός μαθήματος (1) Κύριος σκοπός του μαθήματος είναι η παρουσίαση και ανάλυση της στρατηγικής


21.6.2022- Eπισημάνσεις και Χαρακιές για Τraders του ελληνικού χρηματιστηρίου | Mikrometoxos.gr\n21.6.2022- Eπισημάνσεις και Χαρακιές για Τraders του ελληνικού χρηματιστηρίου\nΤεχνικά και ξεκινώντας από την ΑΛΦΑ, ισχυρή στήριξη στα 0,805 ευρώ και αμέσως επόμενη στα 0,755. Οι αντιστάσεις στα 0,8908 (ημερήσιο “stop short”) 0,93 και 1,05 ευρώ.\nΓια την ΕΤΕ, η πρώτη στήριξη στα 3,06 (απλός ΚΜΟ 200 ημερών) και η αμέσως επόμενη στα 3,02 – 3,00 ευρώ. Οι αντιστάσεις στα 3,10 (εκθετικός ΚΜΟ 200 ημερών), 3,14, 3,50 και 3,704 ευρώ (ημερήσιο “stop short”).\nΓια την ΕΥΡΩΒ, οι στηρίξεις στα 0,858 και 0,818 ευρώ και οι αντιστάσεις στα 0,89, 0,93 – 0,95 (συγκλίνουν οι δύο ΚΜΟ 200 ημερών), 0,979 (gap) και 1,065 ευρώ (ημερήσιο “stop short”).\nΓια την ΠΕΙΡ, οι στηρίξεις στα 0,98 και 0,90 και οι πρώτες αντιστάσεις στα 1,16 – 1,18 και 1,199 ευρώ (ημερήσιο “stop short”).\nΜετά από τρεις συνεχόμενες συνεδριάσεις αντίδρασης, σήμερα επέστρεψαν οι πωλητές στην μετοχή της ΕΕΕ που βρέθηκε να υποχωρεί μέχρι τα 21 ευρώ (-1,36%), αλλά ολοκλήρωσε τη συνεδρίαση αμετάβλητη. Αιτία για την αρχική υποχώρηση οι κινήσεις κατοχύρωσης βραχυπρόθεσμων κερδών, αλλά και το δημοσίευμα του Reuters, σύμφωνα με το οποίο, “τελειώνει το απόθεμα στη Ρωσία και η Coca Cola HBC δε θα παράγει, ή θα πουλάει προϊόντα της στη Χώρα”.\nΑν ο τίτλος συνεχίσει πλαγιοκαθοδικά, οι επόμενες στηρίξεις στα 20,86 (εκθετικός ΚΜΟ 60 ημερών), 19,77 (απλός ΚΜΟ 60 ημερών) και 19,25 (ημερήσιο “stop long”). Πρώτη σημαντική αντίσταση στα 24,38 ευρώ (εκθετικός ΚΜΟ 200 ημερών).\nΧωρίς να έλθει σε επαφή με το αρνητικό πρόσημο κινήθηκε ο τίτλος του ΟΤΕ (+1,62%), συμπληρώνοντας δεύτερη συνεχόμενη ανοδική συνεδρίαση, αλλά υποχώρησε αισθητά από τα αρχικά υψηλά των 16,57 ευρώ (+3,30%). Αν ο τίτλος υπερκεράσει τη ζώνη 16,58 – 17,35 ευρώ, μέσα στην οποία συνωστίζονται οι ΚΜΟ 60 και 200 ημερών, δεν μπορεί να αποκλειστεί κίνηση προς τα 18,25 ευρώ (ημερήσιο “stop short”). Η πρώτη σημαντική στήριξη στα 15,66 ευρώ.\nΜόνιμα με θετικό πρόσημο κινήθηκε η μετοχή της ΔΕΗ (+4,46%), συμπληρώνοντας δεύτερη συνεχόμενη ανοδική συνεδρίαση, στην προσπάθεια αντίδρασης από τα πρόσφατα χαμηλά 19 μηνών. Αν η μετοχή πετύχει ανοδική διαφυγή υψηλότερα των 6,335 ευρώ (ημερήσιο “stop short”), θα μπορεί να ελπίζει σε κίνηση προς τα 6,74 – 6,92 (συγκλίνουν οι δύο ΚΜΟ 60 ημερών). Η πρώτη στήριξη στα πρόσφατα χαμηλά των 5,18 – 5,15 ευρώ.\nΓια να αποκατασταθεί η τεχνική εικόνα του ΓΔ, θα πρέπει να αφήσει πίσω του τις 835 (εκθετικός ΚΜΟ 30 μηνών), 884 – 897 (συγκλίνουν οι ΚΜΟ 200 ημερών), 904 (ημερήσιο “stop short”) και 920 μονάδες. Σε μία τέτοια περίπτωση, θα μπορούσε να κινηθεί προς τις 944 (gap) και τις 950 μονάδες. Σε αντίθετη περίπτωση και ιδιαίτερα αν παραβιαστούν οι 800, “καραδοκεί η καταπακτή” που οδηγεί προς τις 789 – 780 και 740 μονάδες.\nΑν για τον δείκτη υψηλής κεφαλαιοποίησης αντέξει η στήριξη στις 1939 (απλός ΚΜΟ 200 εβδομάδων), δεν μπορεί να αποκλειστεί η αντίδραση προς τις 2054 μονάδες (εκθετικός ΚΜΟ 200 εβδομάδων). Αν αυτή στεφθεί με επιτυχία και ανοδική διαφυγή, ο επόμενος στόχος των αγοραστών θα είναι οι 2090 – 2092 (gap), 2110, 2136 – 2166 (συγκλίνουν οι ΚΜΟ 200 ημερών), 2194 (ημερήσιο “stop short”) και 2202 μονάδες.\nΜόνιμα με θετικό πρόσημο κινήθηκε ο κλαδικός δείκτης των Τραπεζών, αναρριχόμενος μέχρι τις 527 μονάδες (+1,55%). Πριν τις τελικές δημοπρασίες είχε υποχωρήσει στις 520,7 (+0,34%) και ολοκλήρωσε τις συναλλαγές στις 521,21 μονάδες, με ημερήσια κέρδη 0,43%.\nΓια τον ΔΤΡ, αν χαθεί η στήριξη στις 490, θεωρείται μονόδρομος η κίνηση προς τις 430 – 400 μονάδες. Για τη στοιχειώδη καλυτέρευση της τεχνικής εικόνας, πρέπει ο εν λόγω δείκτης να αφήσει πίσω του τις 550, 562 (απλός ΚΜΟ 200 εβδομάδων) 577, 584 (gap), 600 (συγκλίνουν οι ΚΜΟ 200 ημερών) και 626 μονάδες (ημερήσιο “stop short”).


Jenny's world: Ο Αλέξης Τσίπρας διαλύει τα ΜΑΤ και τα αντικαθιστά με αναρχικούς\nΟ Αλέξης Τσίπρας διαλύει τα ΜΑΤ και τα αντικαθιστά με αναρχικούς\nΑίσθηση έχει προκαλέσει η σημερινή δήλωση του πρωθυπουργού Αλέξη Τσίπρα στη Βουλή, πως η κυβέρνηση θα καταργήσει τα ΜΑΤ.\nΗ κατάργηση των ΜΑΤ ήταν μια παλαιότερη υπόσχεση του Αλέξη Τσίπρα (πριν γίνει πρωθυπουργός και περνάει το ένα Μνημόνιο πίσω απ’ τ΄άλλο) αλλά όλοι πίστευαν πως την είχε ξεχάσει, όπως τις υπόλοιπες.\nΤελικά, αποδείχτηκε, πως ο Αλέξης Τσίπρας είναι μπεσαλής και δεν ξεχνάει τις υποσχέσεις του.\nΌπως είπε ο Αλέξης Τσίπρας, τα ΜΑΤ θα καταργηθούν και θα αντικατασταθούν από αναρχικούς, που δουλεύουν για την κυβέρνηση.\nΟ Αλέξης Τσίπρας είπε ακόμα, πως, όταν θα πηγαίνουν οι διαδηλωτές στο Μέγαρο Μαξίμου, θα βγαίνουν έξω οι αναρχικοί που δουλεύουν στο γραφείο του και θα τους πλακώνουν στο ξύλο.\nΣύμφωνα με τον Αλέξη Τσίπρα, τα ΜΑΤ δεν χρειάζονται πια, αφού οι αναρχικοί που δουλεύουν για την κυβέρνηση έχουν μεγαλύτερη εμπειρία από διαδηλώσεις και θα διαλύουν πιο εύκολα τους διαδηλωτές.\nΤις επόμενες ημέρες, η κυβέρνηση θα προσλάβει και άλλους αναρχικούς, ώστε να διαλύσει τα ΜΑΤ και το ξύλο στους συνταξιούχους και τους ανάπηρους να το ρίχνουν οι αναρχικοί υπάλληλοι της κυβέρνησης.\n(Μου κάνει εντύπωση το ότι οι πραγματικοί αναρχικοί έχουν επιτρέψει σε μερικές δεκάδες «αναρχικούς» - που ψάχνουν για βόλεμα - να αμαυρώσουν το ιστορικό αναρχικό κίνημα. Επίσης, θέλω να πω, πως ένα κομμάτι της Αριστεράς έχει τσακωθεί με την αλήθεια και την ειλικρίνεια. Σύντροφοι, καμιά φορά μπορεί να έχουν δίκιο και οι αντίπαλοί μας. Όσο σιχαμένοι κι αν είναι. Συμβαίνει κι αυτό κάποιες φορές. Και πρέπει να έχεις την γενναιότητα και την εντιμότητα να το παραδεχτείς. Και να κάνεις την αυτοκριτική σου. Αυτό είναι, που σε ξεχωρίζει από αυτούς. Αλλιώς, είσαι ίδιος με αυτούς.


lagoleon!: Τι απέγινε το... χρυσό ελληνικό DNA;\nΤι απέγινε το... χρυσό ελληνικό DNA;\nΌχι μόνο δεν έχουμε στο DNA μας την πρωτιά, αλλά ούτε καν αθλητική κουλτούρα.\nΤο βράδυ της 25ης Αυγούστου του 2004 η Φανή Χαλκιά άφηνε πίσω της όλες τις αθλήτριες στον τελικό των 400 μέτρων με εμπόδια, τερματίζοντας θριαμβευτικά πρώτη στον τελικό του αγωνίσματος στους Ολυμπιακούς Αγώνες της Αθήνας.\nΛίγο αργότερα δήλωνε στην κρατική τηλεόραση ότι "οι Έλληνες είμαστε γεννημένοι για να είμαστε πρώτοι", προσθέτοντας ότι "κουβαλάμε στα κύτταρά μας λίγο από την ιστορία των προγόνων μας".\nΣε λίγες μέρες συμπληρώνονται 8 χρόνια από το χρυσό της Χαλκιά και η Ολυμπιακή ιστορία έδωσε την δική της απάντηση στο... ελληνικό DNA: Ο Εθνικός Ύμνος έχει να ακουστεί σε απονομή στους Αγώνες από εκείνο το βράδυ!\nΕιρωνικό; Το χρυσό της Φανής, που συνοδεύτηκε από την περίφημη δήλωσή της για τα κύτταρά μας, είναι το τελευταίο της Ελλάδας σε Ολυμπιακούς Αγώνες. Από τότε, σε Πεκίνο και Λονδίνο, ο απολογισμός για τη χώρα μας είναι 2 ασημένια και 4 χάλκινα...\nΑπολύτως φυσιολογική συγκομιδή\nΜε βάση όμως τη διαχρονική πορεία μας στους Αγώνες, τα μετάλλια που κατακτήσαμε μετά το 2004 είναι σε φυσιολογικά επίπεδα. Από το 1900 και το Παρίσι μέχρι το 1992 και τη Βαρκελώνη, ποτέ δεν ξεπεράσαμε τα 3 μετάλλια σε μία διοργάνωση. Ενώ στις 16 από αυτές τις 21 συνεχόμενες Ολυμπιάδες, δεν πήραμε κανένα χρυσό!\nΟυσιαστικά, η μεγάλη μας συγκομιδή (108 μετάλλια) οφείλεται στο 1896 που παίζαμε σχεδόν... μόνοι μας, στο 2000 και τα προεόρτια της Αθήνας και φυσικά στο 2004. Περίπου 7 στα 10 ελληνικά μετάλλια προέρχονται από αυτές τις 3 διοργανώσεις.\nΟι αριθμοί είναι αμείλικτοι: Στα κύτταρά μας δεν έχουμε τις ολυμπιακές πρωτιές.\nΜήπως όμως έχουμε αρκετά μετάλλια σε σχέση με τον πληθυσμό μας; Στο σχετικό πίνακα των μεταλλίων ανά πληθυσμό, είμαστε 23οι. Καλή θέση, έχοντας φυσικά το... "μπόνους" των 46 μεταλλίων το 1896.\nΑπό την άλλη όμως η Φιλανδία με τον μισό πληθυσμό από εμάς έχει 300 μετάλλια. Περίπου μισούς κατοίκους έχουν και Δανία, Νορβηγία, με 179 και 148 μετάλλια αντίστοιχα. Αν πάμε προς Σουηδία και Ουγγαρία, με πληθυσμό όσο η Ελλάδα, τα αντίστοιχα νούμερα φτάνουν σε 482 και 473! Μόλις 1 εκατομ. κατοίκους παραπάνω από εμάς έχει η Κούβα, αλλά σε μετάλλια περίπου τα διπλάσια (201). Οι Εσθονοί των 1,3 εκατομ. έχουν πάνω από 30 ενώ η τρομεροί Τζαμαϊκανοί κοντά στα 70 με μόλις 2,7 εκατομ. ψυχές.\n"Θα πάρουμε κανένα μετάλλιο;"\nΗ παραπάνω ερώτηση με συνόδεψε σε όλη τη διοργάνωση του Λονδίνου. Το 2004 ήμουν εθελοντής, το 2008 στις παραλίες της Χαλκιδικής και έτσι έμελλε φέτος να ζήσω τους πρώτους Αγώνες δουλεύοντας ως αθλητικός συντάκτης. Όπου λοιπόν έπιανα κουβέντα, με φίλους, συγγενείς, με τον ορθοπεδικό στο ΙΚΑ, την πωλήτρια στο factory, η ερώτηση είχε το ίδιο πάνω κάτω νόημα.\n"Θα πάρουμε άλλο μετάλλιο;", "Έχουμε ελπίδες για άλλο μετάλλιο;" "Που θα πάρουμε μετάλλιο;".\nΚαι μετά από κάθε αποτυχία(;) να ανεβούμε στο βάθρο, γκρίνια, γκρίνια και γκρίνια. Διευκρινίζω: Δεν είμαι απλά υπέρ της συμμετοχής σε Ολυμπιακούς Αγώνες. Οι δηλώσεις αθλητών ότι το χάρηκαν που πήραν μέρος, πως τους έφτανε που έζησαν μια μοναδική εμπειρία κτλ με εκνευρίζουν. Δεν μιλάμε για σχολικό πρωτάθλημα!\nΆλλο όμως αυτό, άλλο να χάνουμε το μέτρο. Η συμμετοχή Έλληνα αθλητή σε τελικό Ολυμπιακών Αγώνων είναι επιτυχία! Η 5η θέση για παράδειγμα της Βουγιούκα είναι σπουδαίο αποτέλεσμα. Όσοι όμως ρώταγαν με μανία για τα μετάλλια, ήδη έχουν ξεχάσει την Βάσω. Δεν ανέβηκε βάθρο, απέτυχε.\nΠοιος είδε τριπλούν;\nΤην πρωτιά στους Αγώνες δεν την έχουμε σίγουρα στο DΝΑ μας. Μήπως τελικά δεν έχουμε ούτε καν αθλητική κουλτούρα; Τα όσα έζησα μέσα από την επικοινωνία με τον κόσμο και την αγωνία του αποκλειστικά για μετάλλια, συνηγορούν προς τα εκεί. Θέλεις άλλο παράδειγμα; Αλήθεια, πόσοι είδαν τον τελικό του τριπλούν στις γυναίκες; Ελάχιστοι. Αν όμως η Αθανασία Πέρρα δεν έκανε άκυρα και είχε περάσει, όλοι θα είχαν στηθεί στους δέκτες τους. Μην μου πεις, "λογικό αφού δεν είχε το ίδιο ενδιαφέρον".\nΑν αγαπάς τον αθλητισμό, αν αγαπάς τον στίβο, θα δεις τον τελικό του τριπλούν στους Ολυμπιακούς Αγώνες ανεξάρτητα από το ποιος συμμετέχει σε αυτόν.\nΝα συνεχίσω; Εσύ που τώρα διαβάζεις αυτό το κείμενο από το smartphone σου σε κάποια παραλία. Σήκωσε το κεφάλι σου και δες γύρω σου. Γεμάτες οι ξαπλώστρες, ελάχιστος κόσμος στο νερό. Και αυτός ακίνητος εκεί που πατώνει, απλά για τη δροσιά. Α, και ένα "γραφικός" στο βάθος κολυμπάει.\nΕίναι φανερό πως δεν το έχουμε στο αίμα μας να αθλούμαστε. Μια χώρα που έχει ατέλειωτα χιλιόμετρα ακτογραμμής δεν ξέρει να κολυμπάει. Και μη μου πεις ότι μπροστά σου βλέπεις να παίζουν ρακέτες. Όπως στο είπα: Μπροστά σου. Αυτός που θέλει συνειδητά να αθληθεί, θα πάει να παίξει ρακέτες λίγο πιο μακρυά από τις ξαπλώστρες χωρίς να ενοχλεί τον κόσμο. Όσοι προτιμούν να χτυπήσουν με μανία το μπαλάκι σε απόσταση αναπνοής από το κεφάλι σου, κατατάσσονται στην κατηγορία "θέλω να κάνω επίδειξη".\nΤα αντίστοιχα παραδείγματα είναι πολλά και ξεφεύγουν από τα όρια της παραλίας. Είναι στην κουλτούρα μας να χρησιμοποιούμε το ποδήλατο ή να κάνουμε τζόκινγκ το πρωινά της Κυριακής; Εδώ καλά καλά... δεν περπατάμε. Κάνε μια επίσκεψη στο Αττικό Άλσος. Θα διαπιστώσεις ότι πολλοί βρήκαν το δρόμο για τα Τουρκοβούνια, όχι όμως για βόλτα στο πάρκο αλλά για τις 2-3 καφετέριες που βρίσκονται έξω από αυτό. Το ότι τα γυμναστήρια γεμίζουν κόσμο στα μέσα της άνοιξης, όταν συνειδητοποιούμε έντρομοι ότι θα βγούμε με κοιλιά στην παραλία, τα λέει όλα.\nΚαλύτερα να μην περάσω και στις άδειες εξέδρες στα γήπεδά μας, όταν διεξάγονται τα αθλήματα για τα οποία "αγωνιούμε" κάθε 4 χρόνια.\nΌχι βέβαια ότι το σινάφι μας ενδιαφέρεται. Καμιά 20αριά εφημερίδες και οτιδήποτε πέρα από ποδόσφαιρο, σπάνια φιλοξενείται με μεγάλα γράμματα στην πρώτη σελίδα. Κάνε μια περιήγηση στα πρωτοσέλιδα Marca και L'Equipe (και όχι μόνο) κατά τη διάρκεια των Αγώνων. Και δες (με κόκκινο χρώμα) την αναφορά με εικόνες/λέξεις από τις 3 μη οπαδικές εφημερίδες στην υπερπροσπάθεια του Γιαννιώτη που έχασε για λίγα δεύτερα το χάλκινο:\nΟι Έλληνες, στην συντριπτική μας πλειοψηφία, δεν έχουμε αθλητική κουλτούρα στο DNA μας. Μας ενδιαφέρουν μόνο τα μετάλλια και ρωτάμε με αγωνία γι' αυτά, πίνωντας φρέντο στην ξαπλώστρα και αγνοώντας επιδεικτικά τη θάλασσα που μας καλεί να κολυμπήσουμε.\nΌσο αναφορά τους φετινούς Ολυμπιακούς αγώνες που μόλις προ διημέρου έλαβαν τέλος; Μία είναι η φράση που περιγράφει τις ελληνικές "επιτυχίες" του "χρυσού" dna μας: Και μη χειρότερα!\nΆλλωστε στον ρυθμό που πάει όλη η χώρα βάδισε κι η Ελλάδα στους Ολυμπιακούς Αγώνες. Ο απόλυτος καταποντισμός, αφού μεταξύ άλλων στον χορό των μεταλλίων μας προσπέρασαν από τη Μποτσουάνα ως την Ταϊπέι!\nΟι Ηνωμένες Πολιτείες ολοκλήρωσαν με τριψήφιο αριθμό μεταλλίων (104 με 46-29-29), τις ακολούθησαν η Λαϊκή Δημοκρατία της Κίνας (87 με 38-27-22), ενώ πάνω από 80 μετάλλια μέτρησε κι η Ρωσία (82 με 24-25-33). Όλα αυτά στις πρώτες θέσεις.\nΗ Ελλάδα έμεινε... έτη φωτός πίσω. Πόσο πίσω; Στα μόλις 2 μετάλλια, χάλκινα κι αυτά. Όσα πανηγύρισαν κι η Μολδαβία, το Κατάρ κι η Σινγκαπούρη! Χώρες όπως οι Δομινικανή Δημοκρατία, η Λετονία, η Αίγυπτος, η Βουλγαρία, η Εσθονία, η Ινδονησία, η Μαλαισία, το Πουέρτο Ρίκο κι η Ταϊπέι επίσης μέτρησαν 2 μετάλλια, αλλά ήταν καλύτερα στην... όψη, αφήνοντας πίσω στην κατάταξη την ελληνική αποστολή!\nΣυνολικά τα μετάλλια μοιράστηκαν σε 85 χώρες κι η Ελλάδα υποχρεώθηκε στην 75η θέση, ξεπερνώντας σε απολογισμό μόνο το Αφγανιστάν, το Μπαχρέιν, το Χονγκ Κονγκ, τη Σαουδική Αραβία, το Κουβέιτ, το Μαρόκο και το Τατζικιστάν!\nΑναρτήθηκε από lagoleon! στις 12:26 μ.μ.\nΕτικέτες ΑΝΑΓΝΩΣΤΗΣ lagoleon


«Ξεκάθαροι στόχοι άνοδος και πρωτάθλημα!» – ArenaLarissaGr\n«Ξεκάθαροι στόχοι άνοδος και πρωτάθλημα!»\nσυντάκτης ΔΗΜΗΤΡΗΣ ΑΓΡΑΦΙΩΤΗΣ · 12 Οκτωβρίου 2016\nΈνας από τους παίκτες του Ηρακλή Λάρισας που φέτος αναμένεται να κάνει τη διαφορά με τις εμφανίσεις του είναι ο Σπύρος Ζαφειρίου!\nΟ «κοντός» όπως τον αποκαλούν στα γήπεδα, μίλησε στο ArenaLarissa.gr για τη παρουσία του στον Πυργετό, τη φετινή ποδοσφαιρική χρονιά με τον Ηρακλή Λάρισας, τον Γιάννη Τσακμακίδη αλλά και για το πρωτάθλημα της Α΄1 τοπικής κατηγορίας.\n– Σπύρο, πες μας δύο λόγια για σένα:\n«Είμαι στην ηλικία των 28 ετών και ξεκίνησα από τις ακαδημίες του Άρη Λάρισας σε ηλικία 6 ετών. Αγωνίστηκα εκεί για 4 χρόνια και μετά μεταγράφηκα στον Απόλλωνα Λάρισας, όπου ήμουν εκεί για 5 χρόνια και έπαιξα στα τμήματα υποδομής και πρόλαβα την ομάδα στη Δ΄εθνική και στην άνοδο στη Γ΄εθνική τη χρονιά 2003 Έπειτα, πήρα μεταγραφή στο Πυργετό, όπου εκεί έζησα την ομάδα για 7 συνεχόμενα χρόνια! Μετά, αγωνίστηκα για 1 χρόνο στη Γ΄εθνική με τον Τύρναβο και επέστρεψα ξανά στον Πυργετό για άλλα 3 χρόνια. Επόμενη ομάδα για μένα ήταν ο Ηρακλής Λάρισας, μετά η Φαρκαδόνα στη Γ΄εθνική και πλέον αγωνίζομαι ξανά στην ομάδα του Ηρακλή».\n– Το περασμένο καλοκαίρι άφησες τη Γ΄εθνική και τη Φαρκαδόνα και ήρθες στην Α΄1 τοπική κατηγορία και τον Ηρακλή Λάρισας. Πως προέκυψε η επιστροφή σου στην ομάδα της Νεάπολης;\n«Ήταν μία δύσκολη απόφαση για μένα να αφήσω τη Γ΄εθνική. Πήγα στην Α΄1 τοπική κατηγορία καθαρά για προσωπικούς μου λόγους. Έπαιξε μεγάλο ρόλο στο να αγωνίζομαι στη κατηγορία αυτή ο πρόεδρος του Ηρακλή κ. Λάμπρος Ιωακείμ και ο προπονητής μας κ. Γιάννης Τσακμακίδης».\n– Τι ήταν αυτό που σε έκανε να αγωνιστείς στην Α΄1 τοπική κατηγορία και όχι σε ανώτερη κατηγορία;\n«Αυτό που προείπα. Αυτοί οι δύο άνθρωποι ήταν που με έκαναν πάρω την απόφαση να αγωνιστώ σε αυτή τη κατηγορία. Άλλωστε, θεωρώ πως θα παίξουμε για μία χρονιά, καθώς έχουμε πολύ καλή ομάδα και ο στόχος μας είναι να κερδίσουμε το πρωτάθλημα και την άνοδο στην Α΄τοπική κατηγορία».\n– Είχες προτάσεις το περασμένο καλοκαίρι από ομάδες μεγαλύτερης κατηγορίας από αυτή που αγωνίζεσαι σήμερα;\n«Είχα, ναι. Είχα προτάσεις από αρκετές ομάδες, όμως για προσωπικούς λόγους δεν επέλεξα τη Γ΄εθνική και το καλοκαίρι επέστρεψα στον Ηρακλή Λάρισας…».\n– Πως βλέπεις το φετινό πρωτάθλημα της Α΄1 τοπικής κατηγορίας και ποιες ομάδες πιστεύεις πως στο τέλος θα κερδίσουν την άνοδο;\n«Πιστεύω πως η πρώτη ομάδα που θα τερματίσει στο πρωτάθλημα είναι η ομάδα μου, ο Ηρακλής Λάρισας. Και το λέω αυτό διότι έχουμε πολύ καλή ομάδα. Υπάρχουν έμπειροι παίκτες αλλά και νεαρά παιδιά. Από εκεί και πέρα, είναι δύσκολο το πρωτάθλημα, καθώς υπάρχουν καλές και έμπειρες ομάδες, όμως υπάρχουν και ομάδες που δεν τις ξέρω ακόμη, αφού δεν έχω ξανά παίξει σε αυτή τη κατηγορία. Θεωρώ πως έχουμε πολύ καλή ομάδα και πιστεύω στους παίκτες που έχει η ομάδα. Πιστεύω πως θα τερματίσουμε πρώτοι και δεν ξέρω μετά ποιες ομάδες θα ακολουθήσουν και ποιοι θα κερδίσουν την άνοδο, αφού υπάρχουν κάποιες καλές ομάδες όπως το Συκούριο, το Ελευθεραί και η Μελιβοία…».\n– Η ομάδα σου μέχρι τώρα έχει πετύχει το «5χ5». Ποιος θεωρείς πως είναι ο στόχος του Ηρακλή για φέτος;\n«Στόχος μας είναι καθαρά η άνοδος! Βέβαια, υπάρχει και ένας μικρός στόχος που είναι η κατάκτηση του Κυπέλλου ΕΠΣΛ. Θα κοιτάξουμε να φθάσουμε στο Κύπελλο όσο πιο ψηλά γίνεται και στο τέλος να το πάρουμε, όμως στο πρωτάθλημα δεν υπάρχει άλλος στόχος για εμάς, από το να το κατακτήσουμε και να τερματίσουμε πρώτοι».\n– Ποιος είναι ο προσωπικός σου στόχος τη φετινή ποδοσφαιρική σεζόν;\n«Θέλω να βοηθήσω την ομάδα να πετύχει τους στόχους. Ακόμη, να βοηθήσω τα μικρά παιδιά με την εμπειρία μου να πάρουν όσα περισσότερα γίνεται από μένα…».\n– Ο Ηρακλής Λάρισας έχει στη τεχνική ηγεσία έναν εξαίρετο άνθρωπο και πολύ καλό προπονητή. Τι επιρροή έχει επάνω σας ο Γιάννης Τσακμακίδης;\n«Έτσι! Όπως είπατε κι εσείς η ομάδα έχει στη θέση του προπονητή έναν εξαίρετο άνθρωπο και μάλιστα έναν από τους καλύτερους προπονητές! Η ομάδα τον πιστεύει πολύ και αυτός πιστεύει σε εμάς. Αυτός ο άνθρωπος έχει συμβάλλει πολλά για να βρίσκεται η ομάδα εκεί που βρίσκεται τώρα, καθώς δουλεύει σκληρά καθημερινά. Ουσιαστικά μας προσέχει και εμείς από τη πλευράς μας προσπαθούμε να βγάλουμε στο γήπεδο όλα όσα μας ζητάει. Θεωρώ πως υπάρχει καλή χημεία ανάμεσα στον προπονητή και σε εμάς τους παίκτες».\n– Έχεις εμπειρίες από τη Γ΄και τη Δ΄εθνική με τους Απόλλωνα Λάρισας, Πυργετό και Τύρναβο. Τι αποκόμισες εσύ από τις παρουσίες σου σ΄αυτά τα πρωταθλήματα;\n«Σίγουρα έχω πάρει πολλές εμπειρίες και με βοήθησαν στο να παρουσιαστώ κι εγώ όπως έπρεπε απέναντι σε δύσκολους αντιπάλους. Με τις ομάδες που αγωνίστηκα στις κατηγορίες αυτές αντιμετώπισα πολύ καλές και δυνατές ομάδες, έχοντας στο ρόστερ τους εξαιρετικούς ποδοσφαιριστές».\n– Θεωρείς πως η τότε Γ΄εθνική είναι ίδια με αυτή των τελευταίων χρόνων;\n«Όχι. Πιστεύω πως οι τότε Γ΄και Δ΄εθνική που παίζαμε ήταν πιο δύσκολες κατηγορίες. Και το λέω αυτό γιατί τότε αντιμετωπίζαμε πιο δύσκολους ποδοσφαιριστές, καθώς αυτοί ήταν μεγαλύτεροι από εμάς σε ηλικία. Τότε έπαιζες περισσότερο με την εμπειρία, ενώ τώρα παίζεις με το ταλέντο. Όσο πιο παλιά σε σχέση με το τώρα, οι κατηγορίες ήταν δυσκολότερες».\n– Ποια ήταν για σένα η καλύτερη και ποια η χειρότερη σου στιγμή στο ποδόσφαιρο;\n«Για μένα η καλύτερη στιγμή θεωρώ πως ήταν όταν βγήκα πρωταθλητής Ελλάδος με τις Μικτές ΕΠΣΛ, όπου και κερδίσαμε στον τελικό την ΕΠΣ Πειραιά, σε παιχνίδι που έγινε στις Λιβανάτες Φθιώτιδας. Ήταν η χρονιά 2004 – 05, ήμουν σε μικρή ηλικία και αυτό έχει μου έχει μείνει. Ήταν ένα αξέχαστο γεγονός και δεν θα το ξεχάσω! Η χειρότερη στιγμή για μένα ήταν όταν ουσιαστικά διαλύθηκε ο Πυργετός μέσα από πολλά προβλήματα που είχε ο σύλλογος. Στην ομάδα αυτή αγωνίστηκα συνολικά για 10 χρόνια και στεναχωρήθηκα πολύ, καθώς είχα δεθεί με τους ανθρώπους της ομάδας και δεν ολοκλήρωσε τη χρονιά, καθώς στη μέση της σεζόν η ομάδα αποσύρθηκε από το πρωτάθλημα».\n– Ποιος ήταν ο καλύτερος συμπαίκτης που είχες μέχρι τώρα και ποιος ήταν ο δυσκολότερος αντίπαλος που έχεις αντιμετωπίσει μέχρι στιγμής;\n«Τους καλύτερους συμπαίκτες τους είχαν στην ομάδα του Πυργετού, καθώς από αυτή την ομάδα πέρασαν επαγγελματίες ποδοσφαιριστές. Μερικοί από αυτούς είναι οι Γιάννης Τάτσης, Αποστόλης Στύλος και Κώστας Μπαντάς. Ακόμη και ο Βρασίδας Κοντοθανάσης στον Τύρναβο και άλλοι πολλοί. Δύσκολο να απαντήσω σε αυτή την ερώτηση. Σίγουρα, έχω αντιμετωπίσει δύσκολους αντιπάλους, όμως τον πιο δύσκολο θεωρώ τον κακό μου εαυτό».\n«Θα άλλαζα κάποιες αποφάσεις που πήρα όταν ήμουν σε μικρή ηλικία. Πιστεύω πως εάν δεν άκουγα κάποιους ανθρώπους στο παρελθόν και έπαιρνα τις σωστές αποφάσεις, τότε θα έπαιζα τώρα σε πολύ μεγαλύτερο επίπεδο…».\n«Όχι. Ακόμη και να γύριζα τον χρόνο πίσω πάλι τις ίδιες επιλογές με τότε θα έκανα…».\n– Η ΑΕΛ επέστρεψε στη Super League μετά από πέντε χρόνια. Πως βλέπεις τη φετινή προσπάθεια των «βυσσινί» στη «μεγάλη» κατηγορία;\n«Θεωρώ πως δεν ξεκίνησε καλά αλλά θα πάει καλύτερα στη συνέχεια. Είμαστε νεοφώτιστοι στη κατηγορία και η ΑΕΛ βρίσκεται στη κατηγορία που της αρμόζει, τη Super League! Θέλω να πιστεύω πως η ομάδα θα έχει μία πολύ καλή συνέχεια και να έχει στο ρόστερ της δικά της παιδιά. Έτσι πιστεύω πως θα πάει και ψηλά. Με παιδιά από την Λάρισα, καθώς αυτό θα της κάνει το καλό να έρθει και ο κόσμος στο γήπεδο».\n– Όταν με το καλό αποσυρθείς από την ενεργό δράση, θα σε ενδιέφερε να ασχοληθείς στο ποδόσφαιρο από τη θέση του προπονητή;\n«Δεν το έχω σκεφτεί ακόμη αυτό. Θεωρώ δύσκολο το θέμα της προπονητικής, καθώς δεν είμαι και άνθρωπος για τη θέση αυτή, όμως ποτέ δεν ξέρεις τι σου επιφυλάσσει το μέλλον…».\n«Χρειάζεται δουλειά και πάλι δουλειά. Με αυτό θα καταφέρει αρκετά πιστεύω, καθώς θα γίνεται καλύτερα και θα προσπαθεί να γίνεται καλύτερος πάνω σε κάτι που αγαπάει. Ποτέ δεν πρέπει να κάνει πίσω σε τίποτα, καθώς κάθε αρχή είναι και δύσκολα και φυσικά να είναι μακρυά από τραυματισμούς…».


ΕΣΕΙΣ ΝΑ ΦΥΓΕΤΕ!...ΕΓΩ ΕΔΩ ΓΕΝΝΗΘΗΚΑ! - ΧΑΜΕΝΟΣ ΝΕΟΣ\nHome » »Unlabelled » ΕΣΕΙΣ ΝΑ ΦΥΓΕΤΕ!...ΕΓΩ ΕΔΩ ΓΕΝΝΗΘΗΚΑ!\nΠριν αρκετά χρόνια πρέπει να ήταν και να τελείωνα το γυμνάσιο, όταν άκουσα πρώτη φορά για την παγκοσμιοποίηση. Τι είναι τούτο; Σκέφτηκα, “καμιά χαζομάρα που βρήκαν οι συνωμοσιολόγοι για να τραβήξουν την προσοχή θα είναι”. Η λέξη αυτή φάνταζε σαν αστροφυσική ορολογία που δεν θα καταλάβαινα όσο και αν ήθελα και δεν θα έμπαινα πότε στον κόπο. Πώς έγινε τώρα αυτή η λέξη να φιγουράρει σε πολλά Blogs, σε όλα τα ασύμβατα περιοδικά και σε πολλές συζητήσεις δεν πήρα χαμπάρι. Ωστόσο θα κάνει φιγούρα και σε αυτό το Blog όχι για να είμαι στην μόδα αλλά γιατί υπάρχει.\nΚαπιταλισμός λέγεται και εφαρμόζεται στα περισσότερα μέρη του πλανήτη. Πρόσφατα είχα διαβάσει στο ΤΡΙΤΟ ΜΑΤΙ πως οι τράπεζες δανείζουν λεφτά που δεν έχουν (αποδείξεις θα βρείτε στο Υ.Γ. , δεν θα ήθελα να επεκταθώ σε αυτό). Έμεινα άναυδος που διάβαζα κάτι για το οποίο είχα υποψίες. Συζητώντας για αυτό με διαφόρους ανθρώπους όλων των ηλικιών κατάλαβα πως δεν είναι και κάτι τόσο κρυφό “λογικό είναι, έτσι βγάζουν χρήματα” έπαιρνα συνήθως ως απαντήσεις. Μα δεν καταλαβαίνετε; Αυτό δεν είναι λογικό να συμβαίνει, είναι αδιέξοδο! Οι τράπεζες λοιπόν δημιουργούν χρέη, δημιουργούν εικονικό ανύπαρκτο χρήμα. Αν το σκεφτείτε μαζικά είναι αδύνατον να ξεχρεώσουν οι πάντες γιατί πολύ απλά δεν υπάρχουν αυτά τα χρήματα για να συμβεί αυτό. Έτσι, αν συνεχιστεί αυτό θα φτάσουμε σε σημείο να σκοτωνόμαστε μεταξύ μας για μερικά ευρώ, με σκοπό να τα δώσουμε σε αυτούς που χρωστάμε ψηφία σε υπολογιστές. Μετά όμως αν δεν υπάρχει ρευστότητα πως θα κερδίσουν οι πλανητάρχες; Μα δεν καταλάβατε “Its not about the money... its about control”\nΚάποια στιγμή λοιπόν θα αρχίσουν να τα ξαναμοιράζουν μα τότε θα έχεις ήδη αποδεχθεί τα καλούδια τους, θα έχεις κουραστεί τόσο πολύ που θα αποδεχθείς ότι σου πούνε, “κάρτα πολίτη;” ναι! “Κάρτα συναλλαγών;” ναι! “12ωρη δουλειά” ναι! “Κάμερες παντού;” ναι! “Παγκόσμια διακυβέρνηση;” ναι! “Μήπως τσιπάκι;” Ας είναι! Αρκεί να μην χρωστάω, αρκεί να πάρετε αυτό το άγχος από πάνω μου! Σας παρακαλώ δώστε μου αυτό το τσιπάκι να βρω την υγεία μου, να χαρώ για μια φορά τη ζωή μου, δεν θα ζήσω για πάντα άλλωστε! Γίνομαι γραφικός; Είναι το τσιπάκι μια λέξη ταμπού; Εγώ πάντως γραφικούς έλεγα αυτούς που μου μιλούσαν για παγκοσμιοποίηση κάποτε.\nΤα σημάδια είναι πολλά, θέλουν να μας κάνουν να πιστέψουμε πως το να γίνουμε όλοι ένα θα είναι η σωτηρία, θέλουν επίσης λέει να βγουν οι σταυροί από τις σημαίες γιατί προσβάλλουν κοινωνικές ομάδες. Ναι είμαστε όλοι άνθρωποι, ναι ο ρατσισμός δεν έχει θέση στη κοινωνία μας, αλλά πιο το νόημα αν γίνουμε όλοι ίδιοι; Δεν θέλω να γίνω Γερμανός κύριοι, δεν θέλω να γίνω Ιάπωνας, όχι γιατί είμαι ρατσιστής ή γιατί περνιέμαι για καλύτερος, γιατί απλά δεν θέλω! Θέλω να πηγαίνω στις χώρες τους και να ανταλλάζω πολιτισμό, κουλτούρα, ήθη και έθιμα, και να κάνουν το ίδιο και αυτοί στην δική μου χώρα. Γιατί να στερηθώ την διαφορετικότητα μου; Την θέλω, θέλω να την περάσω στα παιδιά μου! Δεν θέλω να κάνω παιδιά της παγκόσμιας κυβέρνησης ή κάποιου μελλοντικού κοινωνικού φορέα! Θέλω να κάνω παιδιά-ανθρώπους όχι παιδιά-ρομπότ με εκσυγχρονισμένο λογισμικό! Τον σταυρό αυτόν στη σημαία μου τον θέλω κύριοι! Δεν τον θέλω για χάρη της Εκκλησίας, δεν τον θέλω μόνο για την πίστη μου, τον θέλω για μένα! Αυτό το σύμβολο υπάρχει πάνω σε όλες τις σημαίες που απεικονίζουν τα σχολικά βιβλία που διάβασα, υπάρχει σε όλα τα μέρη της χώρας μου που επισκέφτηκα. Αυτό το σύμβολο κύριοι δεν θα μου το πάρετε, γιατί τα πνευματικά του δικαιώματα δεν πωλούνται.\nΚαι όταν θα έρθουν κάποιοι οποιασδήποτε εθνικότητας (μαζί και της Ελληνικής) να μου πούν “Φύγε κύριε, αγοράσαμε τη Χαριλάου, το κέντρο της Θεσσαλονίκης και τον λευκό πύργο για να τον βάψουμε μοβ, να φωτίζει καλύτερα.” θα τους απαντήσω “Εσείς να φύγετε κύριοι! Εγώ εδώ γεννήθηκα!”\nΥ.Γ. Οφείλω να πω πως η φράση “εσείς να φύγετε, εγώ εδώ γεννήθηκα” είναι παρμένη από το περιοδικό ΤΡΙΤΟ ΜΑΤΙ σε μία εξιστόρηση κάποιας ιστορίας που όσο κι αν πασχίζω να θυμηθώ δεν το καταφέρνω. Όσο αναφορά το πρώτο σκέλος πως οι τράπεζες δανείζουν αέρα κοπανιστό, διαβάστε αυτό http://www.nomoneynodebt.gr/details.php?id=69 και θα εκπλαγείτε αν ήδη δεν το γνωρίζετε. Στο κείμενο μάλιστα ο Κος Χαράλαμπος Παπαδόπουλος παραθέτει τις πηγές του για επιβεβαίωση καθώς επίσης και λύσεις που θα χρειάζονταν πολιτικούς με κότσια.\nΑναρτήθηκε από Χαμένος Νέος στις 07:01


Παναγιώτης Διμπάμπης - Ευρωπαίος Ironman 2017: Η συγκινητική ιστορία & το τεράστιο θάρρος ψυχής αυτού του Μυτιληνιού - Made in Greece\nΛένε πως πίσω από έναν Ironman κρύβεται μια ιστορία. Αυτή του Παναγιώτη Διμπαμπή από τη Μυτιλήνη είναι μια ιστορία απίστευτη κι όμως αληθινή. Ο 40χρονος, παντρεμένος με δύο παιδιά 16 και 15 χρόνων, δεν περίμενε ότι θα έβλεπε τη ζωή του διαφορετικά μετά την περιπέτεια της υγείας του, πριν από 10 χρόνια, όταν υποβλήθηκε σε μια επίπονη επέμβαση στη μέσηκαι οι γιατροί αντικατέστησαν δύο δίσκους της σπονδυλικής στήλης με δίσκους τιτανίου. Και μάλιστα τόσο διαφορετικά, ώστε να συμμετάσχει στη διοργάνωση «Ironman» στη Φρανκφούρτη στις 9 Ιουλίου τερματίζοντας με επιτυχία.\nΗ «Κ» μίλησε με τον Μυτιληνιό… Ironman, όπως αποκαλεί τον εαυτό του μετά την εγχείρηση. «Είχα κάποιες ενοχλήσεις στη μέση μου από τα 18», μας λέει ο Π. Διμπαμπής που έχει μηχανουργείο στη Μυτιλήνη, «και όπως καταλαβαίνετε είναι βαριά η δουλειά μου». Και συνεχίζει: «Προπαραμονή Πρωτοχρονιάς του 2007, σε μια κίνησή μου “έμεινα”, μέρα με τη μέρα ο πόνος χειροτέρευε, με αποτέλεσμα σταδιακά το αριστερό μου πόδι να είναι σχεδόν νεκρό».\nΣτις 4 Αυγούστου του 2013 ο κ. Διμπαμπής πήγε στην Αγγλία με τον κ. Streich και διένυσε ποδηλατώντας 1.420 χλμ., την απόσταση Λονδίνο – Εδιμβούργο – Λονδίνο σε 105 ώρες: «Η χαρά και η περηφάνια δεν περιγράφονται. Μετά, ένα απόγευμα που καθόμουν στο σπίτι και χάζευα στην τηλεόραση είδα ένα ντοκιμαντέρ για τους Dick και Rick Hoyt, πατέρα και γιο με αναπηρίες που τρέχουν μαζί τρίαθλο κι έκλαψα τόσο πολύ… Και είπα μέσα μου πως θέλω να τερματίσω κάποια στιγμή έναν τέτοιο αγώνα. Την ίδια στιγμή, έβαλα παπούτσια και βγήκα στον δρόμο να τρέξω». Μια μέρα μετά δήλωσε συμμετοχή στον Κλασσικό Μαραθώνιο της Αθήνας του 2013 και με όση προπόνηση προλάβαινε σε δυο μήνες τερμάτισε σε πέντε ώρες και 12 λεπτά.\nΤο άρθρο δημοσιεύθηκε στο eirinika.gr στις 22 Ιουλίου 2017


Το μαχλέπι - Άρθρα - sidages.gr\nΥποβλήθηκε από σεφ στις Δευ, 2012-04-02 16:08\nΤο μαχλέπι είναι ένα πολύ ιδιαίτερο μπαχαρικό που το άρωμα του θα σας φανεί σίγουρα οικείο, καθώς είναι ένα από τα βασικά μπαχαρικά που βάζουμε στη ζύμη των τσουρεκιών.\nΣτην πραγματικότητα, πρόκειται για μικρά σπόρια που βρίσκονται μέσα στα κουκούτσια ενός είδους αγριοκέρασιας (Prunus mahaleb) που φυτρώνει στην Τουρκία, τη Συρία και το Ιράν. Εχει ένα πολύ ευχάριστο άρωμα που θυμίζει συνδυασμό από πικραμύγδαλο και κεράσι. Χάνεται όμως γρήγορα, γι' αυτό και πρέπει να συντηρείται αεροστεγώς κλεισμένο σε βάζο και σε δροσερό περιβάλλον. Επίσης, είναι από τα μπαχαρικά που επιβάλλεται να τα συντηρούμε ολόκληρα και να τα τρίβουμε λίγο πριν τα χρησιμοποιήσουμε.\nΣτη Μέση Ανατολή και στην Τουρκία χρησιμοποιείται εδώ και αιώνες στην αρωματοποιία και ως συστατικό για την παρασκευή φαρμάκων, ενώ στη Αίγυπτο το κάνουνε παστέλι με μέλι και καρύδια για επιδόρπιο.\nΜε το μαχλέπι αρωματίζουν ψωμί, γλυκά και άλλες παρασκευές της αρτοποιίας στις κουζίνες της Μέσης Ανατολής. Είναι δυνατό μπαχαρικό με γεύση που θυμίζει κεράσι και πικραμύγδαλο, γι' αυτό ελάχιστα τριμμένα σποράκια είναι αρκετή ποσότητα για 1 κιλό ζύμης, θέλει προσοχή γιατί σε μεγαλύτερη ποσότητα αφήνει μια πικρή επίγευση.\nΤο μαχλέπι ταιριάζει πολύ σε ζύμες κάθε είδους, κουλουράκια, κέικ, ψωμιά και ακόμη σε κρέμες, παρασκευές με γάλα, πιλάφι και ξερά φρούτα σε\nκάθε μορφή, σε κομπόστες και γλυκά που περιέχουν ξερά φρούτα. Το μαχλέπι ταιριάζει πολύ με γαρίφαλα και κανέλα. Είναι πολύ ταιριαστό επίσης με ξηρούς καρπούς -κυρίως αμύγδαλα, φιστίκια και καρύδια, με το ροδόνερο και με φρούτα όπως χουρμάδες και βερίκοκα.


Γιώργος Παναγιωτίδης: «Η δυστοπία είναι ένας κώδωνας κινδύνου για το μέλλον που πλησιάζει και ίσως...", του Κων/νου Καραγιαννόπουλου - iporta.gr\nDinos Κωνσταντίνος Karagiannopoulos Καραγιαννόπουλος Karagiannopoulos Κωνσταντίνος Καραγιαννόπουλος Κωνσταντίνος Καραγιαννόπουλος Κωνσταντίνος Καραγιαννόπουλος / 25 Σεπτεμβρίου 2021 / No Comment\nΓιώργος Παναγιωτίδης: «Η δυστοπία είναι ένας κώδωνας κινδύνου για το μέλλον που πλησιάζει και ίσως αποδειχτεί χειρότερο από αυτό που ελπίζουμε»\nΣτέκεται η παλιά μου σχεδία άβουλη στ’ αμίλητα νερά,\nάφαντο του νεκρού Οδυσσέα το σώμα\nκι από μνήμη η ελάχιστη που μου έχει μείνει δε φελά\nκαι πώς να καλέσω πάλι, απ’ τον κάτω κόσμο,\nτους συντρόφους μου να ματίσουμε τα σπασμένα κουπιά,\nαντίκρυ στο νησί των ανθρωποφάγων Λαιστρυγόνων άλλη μια φορά.\nΙθάκη δεν υπήρξε ποτέ.\nΜόνο ένα νησί ανήμπορο,\nένα κομμάτι γης παρατημένο για μιαν επιπόλαια περιπλάνηση.\nΚι ήταν τόσο ανώφελο το ταξίδι\nκαι τόση η βιασύνη μας να μεθύσουμε με την κατήφεια του Άδη.\nΜα σάμπως να ήταν αθάνατος γκρεμίστηκε μεθυσμένος κι ο Ελπήνορας.\n(Με την μανιέρα του παππού Σεφέρη)*\nΣυναντήσαμε τον συγγραφέα και ποιητή Γιώργο Παναγιωτίδη και συζητήσαμε μαζί του εφ’ όλης της ύλης.\nΈχετε πει, σε προηγούμενη συνέντευξή σας, πως κάθε βιβλίο που γράφετε αποτελεί κεφάλαιο ενός εν εξελίξει βιβλίου. Η συγγραφή αυτού του βιβλίου σε ποιο βαθμό συμβαδίζει με την ζωή του συγγραφέα; Πόσο χώρο καταλαμβάνει η λογοτεχνία στην ζωή σας;\nΜε κάποιον τρόπο φυσικό και όχι μεταφυσικό η ζωή μου, όπως την αντιλαμβάνομαι, και η λογοτεχνία συνυπάρχουν σε ένα συνειδησιακό πλαίσιο, η συνείδηση, με τον υποκειμενισμό της, τις αγωνίες της και την πορεία της προς την ωριμότητα, εμπεριέχει, αδιαίρετα αλλά και ταυτόχρονα ξεχωριστά, ένα πλήθος εκφάνσεων της ταυτότητάς της. Η λογοτεχνία, η γλώσσα, οι ιδέες, η ενσυναίσθηση, η αναζήτηση της πραγματικότητας, η θέση μας στον κόσμο, στο Σύμπαν, ο χρόνος, όλα τούτα διαπερνούν τα γραπτά μου, πεζά, ποιητικά, υβρίδια αταξινόμητα, όλα όσα γράφω δεν είναι παρά η αγωνία της συνείδησής μου να περιγράψει το κατά δύναμη από το χάος που μας περιβάλλει. Όχι όμως ως εργαλείο, η λογοτεχνία δεν είναι το μέσο αλλά μία διαθλασμένη πραγματικότητα, μία ελάχιστα μετατοπισμένη πραγματικότητα.\nΔιδάσκετε δημιουργική γραφή σε διάφορα Μεταπτυχιακά Προγράμματα. Η επιστημονική σας κατάρτιση πώς επηρεάζει την συγγραφική σας δουλειά;\nΕυγνωμονώ την ακαδημαϊκή κοινότητα, τόσο για τις σπουδές μου όσο και για το δώρο της διδασκαλίας στα δύο Μεταπτυχιακά Προγράμματα Σπουδών Δημιουργικής Γραφής, όπου διδάσκω ήδη πάνω από μία δεκαετία, γιατί πρωτίστως με έκαναν καλύτερο άνθρωπο. Ο καθένας και η καθεμία καθηγητής, καθηγήτρια, φοιτητής και φοιτήτρια έχει βάλει το δικό του σημαντικό λιθαράκι σε αυτό που είμαι ως συνείδηση. Το μυθιστόρημά μου «Ερώτων και αοράτων» γράφτηκε πριν από αυτόν τον ορίζοντα και ίσως υπήρξε εφαλτήριο για όσα ακολούθησαν, ήταν σίγουρα μία ενδελεχής μελέτη, θρησκευτική, κοινωνιολογική, φιλοσοφική, λαογραφική και λογοτεχνική για τον θάνατο. Μία σπουδή πριν την επάνοδό μου στις ακαδημαϊκές σπουδές. Το μυθιστόρημα διακρίθηκε τότε με το βραβείο μυθιστορήματος του πάλαι ποτέ «Διαβάζω». Δεν επαναπαύτηκα σ’ εκείνη τη διάκριση και θέλησα να δείξω στην πράξη ότι, ναι, ένας συγγραφέας, μπορεί κάλλιστα να ξεφύγει από τον συγγραφικό εγωισμό του και να μαθητεύσει από την αρχή στη συγγραφή. Προσωπικά θεωρώ ότι το τρίτο μου μυθιστόρημα «Ίχνη στα όνειρα», μετά από μία μεγάλη πια περίοδο σπουδών και διδασκαλίας στο πανεπιστήμιο, βρίσκεται ένα σκαλί πιο πάνω, παρότι, κάποιοι φίλοι, που το έχουν ήδη διαβάσει πριν κυκλοφορήσει, μου λένε ότι δεν ξεπερνά το πρώτο. Πάντως, το βέβαιο είναι ότι η όποια επιστημονική μου κατάρτιση δεν ταλάνισε τη γραφή μου, δεν την εμπόδισε, αλλά αντίθετα την ώθησε σε νέους δρόμους. Είναι υπέροχο συναίσθημα οι όποιοι πειραματισμοί να είναι περισσότερο συνειδητοί και να προέρχονται και από την επιστημονική αποσκευή.\nΘα θέλατε να μας εισαγάγετε στο συγγραφικό σας εργαστήρι; Έχετε κάποιες συγγραφικές… “εμμονές”;\nΘα εκμυστηρευτώ μία εμμονή που ίσως κάτι σημαίνει. Πολλές δεκαετίες, τα βράδια, πριν κοιμηθώ, η εσωτερική μου φωνή επαναλαμβάνει τη φράση «ένα περίεργο πλάσμα». Μάλλον αυτό με χαρακτηρίζει. Οι συμμαθητές μου, επίσης, από την εποχή του Γυμνασίου, με αποκαλούσαν «ο εξωγήινος». Καθόλου αστείο να το θυμάμαι. Ίσως είναι αυτό που με κατατρέχει ως εμμονή και στη συγγραφή. Ο καθένας μας και η καθεμία δεν είναι παρά ένα περίεργο πλάσμα, μοναχικό κατά βάθος, που επικοινωνεί με κάθε πρόσφορο τρόπο θέλοντας να μετριάσει την απόσταση που τον χωρίζει από τον άλλο. Πέρα από την όποια δομή, πέρα από το όποιο μορφικό όχημα – είδος, ποίηση ή πεζό, τα κείμενά μου ως περιεχόμενο δεν είναι παρά σχόλια, υποσημειώσεις αυτής της αγωνίας να εννοήσω τον εαυτό μου εννοώντας τους άλλους.\nΠοιες θα λέγατε πως είναι οι βασικές σας επιρροές;\nΔεν θα μπορούσα να ξεχωρίσω κάποιες επιρροές ως βασικές, γιατί κάθε επιρροή μικρή ή μεγάλη, αναγνωρίζω ότι έχει να διαδραματίσει τον ρόλο της στη συγγραφή. Ο Διονύσιος Σολωμός μπορεί να με συντροφεύσει εξίσου με τον Ικτίνο και τον Καλλικράτη, ο Ιμμάνουελ Καντ με τον Στήβεν Χόκινγκ, ο Παπαδιαμάντης με τον Δημήτρη Παπαϊωάννου, η Αγία Γραφή με την Καταγωγή των Ειδών και τον Κάρολο Δαρβίνο. Απολύτως συνειρμικά τα ονόματα και οι τίτλοι. Αλλά τελικά ποιος θα μπορούσε να ισχυριστεί ότι η σκέψη μας δομείται από κάτι αποκλειστικά, ότι δεν είναι παρά μία σύνθεση όλων αυτών των θαυμάσιων επιρροών που επιτρέπουμε να μας κατακλύζουν;\nΠοιες δυνατότητες έκφρασης σας δίνει η ποίηση που δεν προσφέρονται στην πεζογραφία;\nΗ ποίηση θεωρώ πως είναι μία αναζήτηση της ιδανικής πύκνωσης της σκέψης και του λόγου. Σίγουρα δεν είναι η ευκολία του μικρού κειμένου. Τα μυθιστορήματά μου είναι εξίσου παιδευμένα εκφραστικά με τα ποιήματά μου. Στην ποίηση όμως προσπαθώ να χωρέσω ολόκληρα κεφάλαια μυθιστορήματος μέσα σε έναν μικρό αριθμό στίχων, μίας ή δύο σελίδων συνήθως. Τα ποιητικά μου βιβλία, εξάλλου, δεν είναι συλλογές αλλά συνθέσεις, καθένα τους μου φαίνεται περισσότερο ως ένα μυθιστόρημα του οποίου τα κεφάλαια περιορίζονται στη μικρή φόρμα του ποιήματος. Αυτός ο πειραματισμός εμπεριέχει μία ευχαρίστηση, που μπορούν εύκολα να εννοήσουν όσοι αγαπούν τη γλώσσα. Υπάρχει όμως ένα παράδοξο, η ποίηση, πιστεύω, δίνει περισσότερη ευχαρίστηση σε αυτόν που τη γράφει, ίσως γιατί της λείπει η μουσική ώστε να την εννοήσει ολοκληρωμένη ο δέκτης, ενώ το μυθιστόρημα δίνει περισσότερη ευχαρίστηση σε αυτόν που το διαβάζει.\nΓια πάρα πολλά χρόνια ή καλύτερα για αιώνες, συγγραφέας γινόσουν μέσα από το πολύ και συστηματικό διάβασμα. Βλέπουμε, όμως, τα τελευταία χρόνια να αυξάνονται με γεωμετρική πρόοδο τα μαθήματα και τα σεμινάρια δημιουργικής γραφής. Τελικά, διδάσκεται η συγγραφή;\nΠάνω σε τούτο το ερώτημα θα είχα πολλά να πω. Καταρχήν να ξεκαθαρίσουμε ότι η «Δημιουργική Γραφή» δεν είναι παρά μία συστηματική εξάσκηση στη λογοτεχνική γραφή αλλά και στην ανάγνωση της λογοτεχνίας, με τη σύμπραξη ενός δασκάλου – μέντορα και ενός αναδυόμενου συγγραφέα, η γνωριμία και η εμπειρική εμπέδωση της λογοτεχνικής θεωρίας, των λογοτεχνικών ρευμάτων, των τεχνικών και των μεθόδων γραφής, μία μεθοδική γνωριμία με τα συγγραφικά εργαστήρια έγκριτων λογοτεχνών. Τούτα είναι που διδάσκονται. Αυτό που δεν διδάσκεται είναι το ταλέντο, ο προσωπικός κόπος και η αγάπη για τη λογοτεχνία. Ο μέντορας (έτσι ονομάζω τον δάσκαλο Δημιουργικής Γραφής) και ο αναδυόμενος συγγραφέας, πρέπει να είναι δύο άνθρωποι παθιασμένοι με το ίδιο αντικείμενο, με τη συγγραφή, οι οποίοι συμφωνούν να μοιραστούν το κοινό πάθος τους. Ο πρώτος θα πρέπει να γνωρίζει πολύ καλά πώς λειτουργούν τα πράγματα στη συγγραφή αλλά και στον χώρο της λογοτεχνίας και να έχει ο ίδιος προσωπική και επαγγελματική αξιοπιστία, η οποία μπορεί να περιλαμβάνει την ακαδημαϊκή και συγγραφική του σταδιοδρομία, είτε να διαθέτει τα ακαδημαϊκά εφόδια, σπουδές σε ανώτερο επίπεδο στη Δημιουργική Γραφή, είτε να είναι ο ίδιος λογοτέχνης με μακρά συγγραφική πορεία και αναγνωρισμένο έργο. Ο συνδυασμός και των δύο παραπάνω ιδιοτήτων είναι ιδανικός. Ένας τέτοιος δάσκαλος Δημιουργικής Γραφής μπορεί να διδάξει τη συγγραφή αλλά σε καμία περίπτωση δεν μπορεί να καλλιεργήσει ένα ταλέντο που δεν υπάρχει έστω στα σπάργανα.\nΕσάς, ο δικός σας γρύλος, τι σας ψιθυρίζει έξω από το παράθυρο;\nΜου ψιθυρίζει ότι στη διάρκεια της ζωής μας, ο καθένας μας αλλά και συλλογικά ως ανθρωπότητα, δεν καταφέρνουμε τίποτα περισσότερο από το να ξύσουμε την επιφάνεια της πραγματικότητας, ότι δεν βλέπουμε παρά τον κόσμο που μας αναλογεί πίσω από το παράθυρο που μας δόθηκε. Και μου υπενθυμίζει επίσης ότι σαν εκείνον έτσι κι εγώ δεν είμαι τίποτε περισσότερο από ένας ακόμη γρύλος μεταξύ εκατομμυρίων άλλων γρύλων που βρέθηκε στον κόσμο αυτό, στην πραγματικότητα αυτή, και που για λίγο, στη σύντομη ζωή του, προσπάθησε να την τραγουδήσει. Πράγμα καθόλου αμελητέο, αφού ο καθένας μας, κάθε πλάσμα αυτού του κόσμου, όσο υπάρχει και ζει, εμπεριέχει στα κύτταρά του όλα εκείνα τα στοιχεία που εξαπέλυσαν τα αστέρια με τη γέννηση και τον θάνατό τους.\nΈχετε γράψει πως «η καλή δυστοπία είναι εκείνη η οποία μιλά για τα βαθύτερα νοήματα του τι σημαίνει να είσαι μέλος ενός πολιτισμού και τι να είσαι άνθρωπος». Ένα μεγάλο μέρος τόσο της συγγραφικής σας δουλειάς, όσο και της επιστημονικής, αφορά σε αυτό το λογοτεχνικό είδος. Για ποιο λόγο πιστεύετε πως έχει τόσο μικρή διάδοση στην χώρα μας και για ποιο λόγο δεν διδάσκεται στα σχολεία;\nΗ λογοτεχνική μας παιδεία είναι και μεγάλο και ακανθώδες ζήτημα. Θα προτιμούσα καταρχήν στο ερώτημα για τη δυστοπία, στη θέση του «διδάσκεται» να βάλουμε το ρήμα «συστήνεται». Η ελληνική λογοτεχνική πραγματικότητα δεν έχει παράδοση στη «δυστοπία» και το αναγνωστικό μας κοινό μάλλον δεν την προτιμά για κάποιους λόγους, ψυχολογικούς, κοινωνιολογικούς, ποιος ξέρει. Η δυστοπία είναι ένας κώδωνας κινδύνου για το μέλλον που πλησιάζει και ίσως αποδειχτεί χειρότερο από αυτό που ελπίζουμε. Αναδεικνύει όλα εκείνα που συνδυαστικά θα μπορούσαν να οδηγήσουν μία κοινωνία στον ολοκληρωτισμό, στην επιβολή, στην κυριαρχία της τεχνολογίας έναντι των ανθρώπων, σε όσα δεν θα ήθελαν και δεν θα εύχονταν οι περισσότεροι από εμάς. Ίσως λοιπόν τη δυστοπία τη «φοβάται» κάθε σύστημα εξουσίας, πολιτικό, θρησκευτικό, οικονομικό και μάλλον δεν θα την προπαγάνδιζε, δεν θα την ενέτασσε σε κανένα εκπαιδευτικό πρόγραμμα. Επιπλέον η δυστοπία είναι δυσάρεστη, αποδομεί όλα τα καλώς καμωμένα, διεγείρει τον εφησυχασμό, καλλιεργεί μία πιο διεισδυτική κριτική θεώρηση των κοινωνιών του παρόντος, όλα τούτα μάλλον οδηγούν όσους έχουν λόγο στη δημιουργία των παιδαγωγικών προγραμμάτων να την αφήνουν εκτός. Όμως η καλή δυστοπία έχει τρόπους να είναι παρούσα, τόσο με τη λογοτεχνική της αξία, όσο, δυστυχώς, και με την επαλήθευσή της. Μήπως το «1984» του Τζορτζ Όργουελ δεν είναι η εποχή μας;\nΠοιος είναι ο μεγαλύτερός σας φόβος για το μέλλον και ποιο το μεγαλύτερο δίδαγμα που σας έχει προσφέρει η δυστοπική λογοτεχνία;\nΟι δομημένες κοινωνίες μας έχουν την τάση να γίνονται όλο και πιο προστατευτικές με τη ζωή μας, όλο και πιο απαιτητικές με την εκπαίδευσή μας, όλο και πιο συγκεντρωτικές με όσες πληροφορίες αφορούν τον καθένα μας, για την υγεία μας, τη μόρφωσή μας, την περιουσία μας κ.λπ. Από την άλλη η παγκοσμιοποιημένη αγορά γιγαντώνει όλο και περισσότερο εταιρείες και ανθρώπους που βρίσκονται να έχουν περιουσίες μεγαλύτερες από το ακαθάριστο εγχώριο προϊόν ολόκληρων κρατών, ενώ αντίθετα τα κράτη γιγαντώνουν τα χρέη τους με λογικό επακόλουθο να μάς εξοντώνουν εργασιακά. Όλα τούτα τα διακρίνουμε όλοι μας ότι είναι εδώ και από μέρα σε μέρα επιδεινώνονται αλλά ίσως δεν μας έχουν ενοχλήσει ακόμη αρκετά. Στενοχωριέμαι περισσότερο που τα παιδιά χάνουν την παιδική τους ηλικία, στις ημέρες μας φτάνουν και τις εννέα οι ώρες που είναι κλεισμένα μέσα σε σχολικά κτήρια που όσο όμορφα και να είναι, δεν είναι τα σπίτια τους, με δασκάλους που όσο υπέροχοι και να είναι, δεν είναι οι γονείς τους. Εννέα ώρες πρόγραμμα μακριά από τη θαλπωρή της όποιας οικογένειας, το ολοήμερο σχολείο (εμένα μου μοιάζει κάποτε με είδος φυλακής ο όρος «ολοήμερο») βοηθά τους γονείς να εργαστούν ακόμη περισσότερο αλλά τι γίνεται με τα παιδιά; Τι κοινωνίες θα φτιάξουν στο μέλλον αυτά τα παιδιά;\nΜήπως η λογοτεχνία του φανταστικού είναι εγκλωβισμένη στα παραδοσιακά δομικά και μη χαρακτηριστικά της και περιορίζει -από ένα σημείο κι έπειτα- τους δημιουργούς; Τι να περιμένουμε από αυτό το είδος τα επόμενα χρόνια; Η ανάπτυξη της τεχνολογίας θέτει σε κίνδυνο αυτό το είδος λογοτεχνίας ή προσφέρει νέες ευκαιρίες για περεταίρω εξέλιξη;\nΔεν πιστεύω ότι η λογοτεχνία του φανταστικού, βλέποντάς την ως διακριτό λογοτεχνικό γένος, μπορεί να είναι περισσότερο περιοριστική για τους δημιουργούς από όσο θα μπορούσε να είναι οποιοδήποτε άλλο γένος, όπως το αστυνομικό μυθιστόρημα για παράδειγμα. Δεν είναι το γένος αλλά οι δημιουργοί, από αυτούς θα πρέπει να περιμένουμε, αυτοί είναι που μπορούν να ωθήσουν ή να περιορίσουν το όποιο λογοτεχνικό γένος υπηρετούν. Όμως, για να γίνω ίσως δυστοπικός, το παρόν μού δείχνει περισσότερο τη σταδιακή εξαφάνιση της λογοτεχνίας γενικώς παρά την εξέλιξή της. Όταν κάποιος θα έχει τη δυνατότητα να εισέλθει σε έναν εικονικό πολυεπίπεδο κόσμο υπερπραγματικότητας, να βιώσει σενάρια δημιουργημένα ειδικά γι’ αυτόν από κάποιον κβαντικό υπολογιστή, να αλληλεπιδράσει με πλάσματα της φαντασίας του, να ζήσει ξανά τον πρώτο του έρωτα ή να ταξιδέψει στα άστρα, τότε για ποιο λόγο να περιμένει να διαβάσει τη μυθοπλασία κάποιου συγγραφέα; Ίσως το μέλλον μας επιφυλάσσει μία περιπέτεια, ένα είδος τουρισμού, από εικονική πραγματικότητα σε εικονική πραγματικότητα και τότε σίγουρα θα επέλθει ο θάνατος του συγγραφέα. Σε μία τέτοια εποχή δεν θα νιώθει ίσως την ανάγκη ο μέσος άνθρωπος να ασχοληθεί με τη γλώσσα, με το κείμενο. Μάλλον θα εγκαταλείπει ο ένας μετά τον άλλον την πραγματικότητα και θα χάνεται σε έναν υπέροχο ψηφιακό νέο κόσμο.\nΗ ερωτική επιθυμία κυριαρχεί στα βιβλία σας και στα μυθιστορήματα, μάλιστα, πολλές φορές, έχει τον ρόλο του καταλύτη. Τελικά, ο έρωτας είναι επιθυμία, εκπλήρωση, μια διαρκής αναζήτηση ή ένας εν εξελίξει αποχωρισμός;\nΟ έρωτας είναι πάντα μία ουτοπία που μας προδίδει, καθώς καταλήγει σε δυστοπία. Ο έρωτας με την έννοια του πάθους, της υπέρτατης ηδονής, της πλήρους εξάρτησης, της κατάλυσης της βούλησής σου, της διάλυσης της πραγματικότητάς σου, της αναστροφής του κόσμου, όταν νιώθεις ότι περπατάς στον ουρανό και πετάς στη γη, όταν πιστεύεις το αίολο ότι βρήκες το άλλο σου μισό, όταν σκοτώνεις δηλαδή τον μισό εαυτό σου οικιοθελώς για να πάρει τη θέση του κάποιος άλλος. Αυτός ο έρωτας καταστρέφει την προηγούμενη πραγματικότητά σου και σε τοποθετεί σε μία νέα, εύθραυστη και εφήμερη πραγματικότητα που κατακρημνίζεται από λεπτό σε λεπτό, από ημέρα σε ημέρα. Οι ερωτευμένοι ήρωες των βιβλίων μου δεν έχουν καλό τέλος. Όμως πίσω από τα πάθη τους υπονοώ έναν άλλο έρωτα, έναν ιδανικό έρωτα που ημερεύει νωρίς και γίνεται αγάπη. Αυτός, ναι, θα ήταν καταλύτης. Η αγάπη μπορεί να κατευνάσει την υπαρξιακή μας αγωνία, μπορεί να ξεγελάσει τη μοναξιά της συνείδησής μας, να μας συντροφεύσει προς τον φυσικό μας θάνατο. Η ερωτική επιθυμία είναι η οδός αλλά ευνοημένος είναι όποιος, καθώς τη διανύει, αναγνωρίζει και επιλέγει την κατάλληλη έξοδο, το δικό του μικρό μονοπάτι αγάπης. Ότι τέτοιος ήρωας, μέχρι τώρα, δεν υπάρχει σε κανένα βιβλίο μου, ίσως δείχνει πως τους ήρωές μου προτιμώ να τους ταλαιπωρώ ανηλεώς.\nΤο τέλος του 2021 είναι ο χρόνος έκδοσης του μυθιστορήματός μου «Ίχνη στα όνειρα» από τις εκδόσεις Βακχικόν. Ένα βιβλίο για την ενσυναίσθηση. Μία ιστορία σκληρής πραγματικότητας, παγιδευμένη στον ιστό του φανταστικού.\nΟ συγγραφέας από τη μία πλευρά και ο αναγνώστης από την άλλη είναι εξίσου θεμέλια αυτού του υλικού αγαθού που λέγεται λογοτεχνία. Πρόκειται για τον πομπό και τον δέκτη, αντίστοιχα, μίας μαγικής επικοινωνίας. Τους ευχαριστώ λοιπόν, γιατί η ύπαρξή τους, η αγάπη τους για τη λογοτεχνία, η επιμονή τους να διαβάζουν λογοτεχνία, αυτά είναι που μας κρατούν, αναγνώστες και συγγραφείς, όρθιους μέσα σε ένα σπίτι που ολοένα γκρεμίζεται, το σπίτι της λογοτεχνίας.\nTags Γιώργος Παναγιωτίδης Κωνσταντίνος Καραγιαννόπουλος\nΈνας τραπεζικός θεσμός που συμφέρει και δεν γνωρίζουμε, του Κωστή Α. Μακρή


Τροποποίηση της ΚΥΑ για τον αιγιαλό ~ ΤΣΟΥΝΑΜΙ\n4/24/2015 05:46:00 μ.μ. Δελτιο τυπου No comments\nΠλήρης δικαίωση για τη διοίκηση του δήμου Θερμαϊκού αποτελεί η τροποποίηση από τους συναρμόδιους υπουργούς του άρθρου 2 της Κοινής Υπουργικής Απόφασης (ΦΕΚ Β’ 518/9-4-2015), που ακύρωνε αιφνιδιαστικά την περιστασιακή χρήση του αιγιαλού, παραλιών κ.α. από καταστήματα υγειονομικού ενδιαφέροντος (ταβέρνες, καφετέριες, ψαροταβέρνες, ουζερί κ.λπ).\nΟ δήμος Θερμαϊκού από την πρώτη στιγμή που έγινε γνωστό το περιεχόμενο της ΚΥΑ αντέδρασε αφενός ενημερώνοντας θεσμικά τους συλλογικούς φορείς της αυτοδιοίκησης (ΚΕΔΕ, ΠΕΔ Κεντρικής Μακεδονίας)οι οποίοι το έθεσαν σε ημερήσια διάταξη στους Υπουργούς εσωτερικών και οικονομικών που το συνυπέγραψαν καθώς και στους βουλευτές Α΄& Β΄ Θεσσαλονίκης όλων των κομμάτων και αφετέρου στέλνοντας έγγραφο και εξηγώντας το παράλογο της απόφασης, στο οποίο περιέγραφε την κατάσταση που πήγαινε να διαμορφωθεί και τις σοβαρές συνέπειες της για τους επαγγελματίες της περιοχής. Επίσης, με διαρκείς παρεμβάσεις του στα Μέσα Μαζικής Επικοινωνίας ο δήμαρχος Γιάννης Μαυρομάτης ανέδειξε το θέμα και το διατήρησε στην επικαιρότητα.\nΓια το δήμο Θερμαϊκού με τα 52 χιλιόμετρα ακτογραμμής, τον ανεπτυγμένο τουρισμό και τους εκατοντάδες επαγγελματίες της εστίασης το θέμα δεν ήταν απλώς σοβαρό, αλλά απόλυτα καθοριστικό για το οικονομικό μέλλον της περιοχής και την απασχόληση.\nΜετά την τελευταία εξέλιξη ο δήμαρχος Γιάννης Μαυρομάτης δήλωσε: «Τέλος καλό, όλα καλά. Οι προσπάθειες μας δικαιώθηκαν κι έτσι οι μεν επαγγελματίες μπορούν να αξιοποιήσουν τον αιγιαλό και την παραλία , οι δε πολίτες και επισκέπτες του δήμου να τον απολαύσουν. Η οικονομική ανάπτυξη της περιοχής μας έχει ως βασικούς της πυλώνες τον τουρισμό και την παροχή υπηρεσιών. Η δημοτική αρχή στέκεται δίπλα στους επαγγελματίες και απέναντι σε οποιοδήποτε κανονιστικό πλαίσιο δυσχεραίνει τις δραστηριότητες τους χωρίς υπολογίζει τις συνέπειες για τις επιχειρήσεις τους.Τέλος πρέπει να ευχαριστήσω τους υπουργούς που έγκαιρα κατάλαβαν την αναγκαιότητα της πρότασής μας».


Κεντρική Α1 ΑΕΚ “Αντιδράσαμε σωστά”\nΗ ΑΕΚ αν και δυσκολεύτηκε, κατάφερε τελικά να κερδίσει τον Χολαργό εκτός έδρας. Ο προπονητής της Ένωσης, Λούκα Μπάνκι, μετά το ματς τόνισε ότι αντέδρασαν σωστά και κατάφεραν να πετύχουν τον στόχο τους.\n“Αξίζουν συγχαρητήρια στους παίκτες μου, γιατί κάναμε ένα σοβαρό παιχνίδι με μεγάλη ένταση. Ακριβώς, όπως έπρεπε, για να κερδίσουμε στο γήπεδο της μια ομάδα που, όταν αγωνίζεται εντός έδρας, πιάνει υψηλή απόδοση.\nΥπήρχαν πολλοί κίνδυνοι σε αγωνιστικό και πνευματικό επίπεδο, γιατί προηγήθηκαν δυνατά ματς για τα playoffs του Basketball Champions League, γεγονός που καθιστούσε το έργο μας δύσκολο. Είχαμε σοβαρότητα, συγκέντρωση και ενέργεια από το ξεκίνημα του ματς. Μόνο στο δεύτερο δεκάλεπτο χάσαμε το μυαλό μας και δεν κάναμε το παιχνίδι μας.\nΒρήκαμε, ωστόσο, λύσεις από την άμυνα μας. Στην επίθεση, παρά την πίεση που μας έβαλε ο Χολαργός, είχαμε τον τρόπο να σκοράρουμε. Το εκπληκτικό πρώτο ημίχρονο του Γιάνκοβιτς μας υποχρέωσε να αυξήσουμε την πίεση πάνω του. Αντιδράσαμε σωστά και πετύχαμε τον στόχο μας.\nΓενικά, κάναμε πολύ καλή δουλειά για να ξεπεράσουμε την διαφορά στα ριμπάουντ. Αξίζουν συγχαρητήρια στον Χολαργό, αντέδρασε στο παιχνίδι και απέδειξε ότι δίκαια βρίσκεται εδώ!\nΕμείς είχαμε την ίδια αμυντική προσήλωση στο πρώτο και το τέταρτο δεκάλεπτο. Αντιμετωπίσαμε προβλήματα στην άμυνα, κυρίως στην δεύτερη περίοδο, αλλά συνολικά ελέγξαμε το ματς και φτάσαμε στη νίκη”.\nΠροηγούμενο “Η έλλειψη συγκέντρωσης μας στοίχισε”\nΕπόμενο Λυκογιάννης: “Παρουσιάσαμε δύο διαφορετικά πρόσωπα”


ΜΕ ΟΝΟΜΑΤΕΠΩΝΥΜΟ: Στην πιο δύσκολη στροφή της ζωής, θέλω να μ?αγαπήσω πιο πολύ...\nΣτην πιο δύσκολη στροφή της ζωής, θέλω να μ?αγαπήσω πιο πολύ...\nΠάντα πίστευα ότι πιο ο δυνατός άνθρωπος είναι αυτός που πιστεύει στον εαυτό του.\nΑυτός που πατάει στα πόδια του κι είναι αυτάρκης.\nΜην μπερδεύεστε όμως.\nΔε μιλάω για έναν άνθρωπο που δεν έχει ανάγκη τίποτα και κανέναν.\nΕιδικά στις δύσκολες στιγμές.\nΠιστεύω εξάλλου ότι τέτοιοι τύποι δεν υπάρχουν.\nΚι αν όντως προσπαθούν μερικοί να δείξουν κάτι τέτοιο, αυτό είναι εντελώς προσποιητό.\nΜιλάω, λοιπόν, γι? ανθρώπους που συνειδητά αποφάσισαν ότι η καλύτερη δυνατή λύση είναι να βοηθάς πρώτα εσύ τον εαυτό σου στα προβλήματά σου κι ύστερα να περιμένεις βοήθεια απ? τους άλλους.\nΚι αυτό δυστυχώς –ή ευτυχώς– επιτυγχάνεται μόνο με την τριβή, όπως και τα περισσότερα πράγματα άλλωστε.\nΑν δεν πάθεις, δε θα μάθεις, λένε.\nΑκούγεται τόσο χαζό μερικές φορές.\nΊσως και λίγο εκδικητικό, δε βρίσκεις;\nΤι σημαίνει να πάθω για να μάθω;\nΠρέπει ντε και καλά να συμβεί κάτι κακό, ή έστω κάτι ζημιογόνο, προκειμένου να βγεις εσύ πιο δυνατός;\nΚαι καλά, πες ότι βρέθηκες σε μια κατάσταση που σε έβγαλε απ? τα νερά σου, δεν ήξερες πώς να τη διαχειριστείς κι έφαγες τα μούτρα σου.\nΣυμβαίνει σε όλους μας συχνά-πυκνά.\nΚαι κανείς δεν ντρέπεται γι? αυτό.\nΑναρωτήθηκες ποτέ γιατί οι δύσκολες καταστάσεις σε κάνουν πιο δυνατό;\nΊσως γιατί είναι καταστάσεις που σε λυγίζουν, που σε γονατίζουν σε φέρνουν αντιμέτωπο με τα όριά σου.\nΌρια που δεν ήξερες μέχρι πού είχαν σχεδιαστεί.\nΚαι σίγουρα, όρια που δε φανταζόσουν ποτέ πώς μπορούσες να ξεπεράσεις.\nΚι όμως, μπόρεσες.\nΌ,τι έχει βρεθεί μέχρι τώρα στο δρόμο σου, δεν έχει καταφέρει να σε ρίξει κάτω.\nΉ έστω να σε κρατήσει κάτω.\nΓιατί, λοιπόν, να απελπιστείς;\n«Θέλω να μ? αγαπάω τις χειρότερες μέρες μου», μου είχαν πει κάποτε και δεν του είχα δώσει την απαραίτητη σημασία.\nΚι όμως, είναι κάτι τόσο σπουδαίο.\nΝα μπορείς να αγαπάς τον εαυτό σου τις στιγμές που νιώθεις ότι το αξίζεις λιγότερο.\nΝα βρίσκεις τη δύναμη να σηκώνεσαι και να βρίσκεις συνεχώς τα κότσια για να ξαναπέσεις.\nΜε μεγαλύτερη δύναμη αυτή τη φορά.\nΑπλά και μόνο για να δεις ότι δεν υπάρχουν όρια κι αν το θες, μπορείς να το ξεπεράσεις.\nΔεν υπάρχει κανένας λόγος να περιμένεις την απάντηση στους προβληματισμούς σου από άλλους.\nΔε θα πέσει σαν μάννα εξ ουρανού.\nΘα παιδευτείς, θα τριφτείς με το πρόβλημα.\nΘα το πας από ?δω, θα το φέρεις από ?κει, θα το κάνεις και δέκα τούμπες αν είναι ανάγκη.\nΑλλά θα το ξεπεράσεις.\nΜε τις δικές σου δυνάμεις.\nΘα χτυπήσεις με δύναμη στον τοίχο, αυτό είναι το μόνο σίγουρο.\nΕν τέλει, όμως, ο τοίχος θα σπάσει.\nΘα τον κάνεις εσύ να σπάσει.\nΚι όταν γίνει αυτό, θα γίνεις ο δικός σου σούπερ ήρωας.\nΓιατί, στο τέλος της μέρας, αυτό μετράει.\nΠόσες φορές κατόρθωσες να σηκωθείς μόνος σου.\nΚι αν είχες και βοήθεια, ακόμα καλύτερα.\nΞέρεις ότι υπάρχουν άτομα στη ζωή σου που έχουν κερδίσει τη θέση τους επάξια και με τη βούλα.\nΌμως τα πρώτα και μεγαλύτερα γαλόνια τα έχεις κερδίσει εσύ.\nΚαι με την αξία σου μάλιστα.\nΝα ξέρεις, λοιπόν, ότι μπορείς να βασίζεσαι σε σένα.


TSE2100: Ιανουαρίου 2011\nΆτομα Εξαιρετικής Υψηλής Καθαρής Θέσης\nΠώς η Ελλάδα γίνεται μάθημα οικονομίας\nαπό τον καθηγητή Richard D. Wollf\nΑναρτήθηκε από tse2100 στις 8:07 μ.μ. Δεν υπάρχουν σχόλια:\nΤΟ ΜΥΣΤΗΡΙΟ ΜΕ ΤΑ ΝΕΚΡΑ ΠΟΥΛΙΑ\nΑναρτήθηκε από tse2100 στις 1:13 π.μ. Δεν υπάρχουν σχόλια:\nΓια νέα διατροφική κρίση προειδοποιεί o FΑΟ\nΝέα κρίση τροφίμων, ανάλογη ή και μεγαλύτερη από εκείνη που προκάλεσε μαζικές αναταραχές σε πολλά φτωχά κράτη το 2008, απειλεί και πάλι τον πλανήτη, σύμφωνα με χθεσινή ανακοίνωση της αρμόδιας για τα τρόφιμα και τα αγροτικά προϊόντα υπηρεσίας των Ηνωμένων Εθνών, του γνωστού FΑΟ. Σύμφωνα με την άκρως ανησυχητική έκθεση, οι μεγάλες ανατιμήσεις στις διεθνείς τιμές των τροφίμων που παρατηρήθηκαν τον Δεκέμβριο, ιδιαίτερα όσον αφορά τη ζάχαρη, τα δημητριακά και τους σπόρους που καλλιεργούνται για εξαγωγή φυτικών ελαίων, αλλά και για παραγωγή βιοκαυσίμων όπως η αιθανόλη, οδήγησαν τον σχετικό δείκτη FΡΙ του FΑΟ σε νέο ρεκόρ όλων των εποχών- ξεπερνώντας το ρεκόρ που είχε σημειώσει προ διετίας, όταν η ακρίβεια είχε πυροδοτήσει πολύνεκρες κοινωνικές συγκρούσεις σε φτωχές χώρες εξαρτημένες από τα εισαγόμενα τρόφιμα (και ιδίως τα σιτηρά)- όπως η Αϊτή, η Μοζαμβίκη και η Αίγυπτος.\nΟ FΑΟ ανακοίνωσε συγκεκριμένα ότι ο δείκτης που απαρτίζουν οι τιμές 55 βασικών εμπορευμάτων στον κλάδο των τροφίμων ενισχύθηκε για έκτο συνεχόμενο μήνα τον Δεκέμβριο του 2010 και έφθασε στις 214,7 μονάδες, καταρρίπτοντας το ρεκόρ των 213,5 μονάδων που είχε «πετύχει» τον Ιούνιο του 2008. Οι τιμές των τροφίμων εκτινάχθηκαν κατά 25% υψηλότερα το δωδεκάμηνο Δεκεμβρίου 2009- Δεκεμβρίου 2010.\nΗ τιμή της ζάχαρης τριπλασιάστηκε εντός του 2010, εκτινασσόμενη στα 752,70 δολάρια ο μετρικός τόνος- ενώ τον Ιούνιο του 2008, όταν δηλαδή ο δείκτης του FΑΟ είχε φθάσει στο δεύτερο ιστορικά υψηλότερο επίπεδο, η τιμή της ζάχαρης βρισκόταν στα 383,70 δολάρια ο μετρικός τόνος! Η τιμή του καλαμποκιού σημείωσε τον περασμένο Δεκέμβριο τη μεγαλύτερη αύξηση των τελευταίων τεσσάρων ετών στην αγορά εμπορευμάτων του Σικάγου (52%), ενώ σε ύψη ρεκόρ έχουν εκτιναχθεί και οι τιμές του κρέατος.\nΤο τελευταίο κύμα αυξήσεων αποδίδεται στη μεγάλη αύξηση της ζήτησης για τρόφιμα από την Κίνα σε συνδυασμό με τη χειρότερη εσοδεία της τελευταίας πεντηκονταετίας που είχε πέρυσι η Ρωσία εξαιτίας της μεγάλης ξηρασίας που κατέστρεψε απέραντες καλλιέργειες δημητριακών.\nΟι ειδικοί του FΑΟ προειδοποιούν ότι οι ανατιμήσεις στα τρόφιμα ενδεχομένως θα συνεχιστούν τόσο εφέτος όσο και το 2012 με απρόβλεπτες συνέπειες. «Δυστυχώς υπάρχει η προοπτική περαιτέρω αυξήσεων των τιμών των δημητριακών λόγω της μεγάλης αβεβαιότητος που επικρατεί παγκοσμίως. Αν κάτι πάει στραβά στις καλλιέργειες της Νότιας Αμερικής τότε τίποτε δεν θα μπορεί να συγκρατήσει τις τιμές» δήλωσε χαρακτηριστικά στο πρακτορείο Βloomberg ο επικεφαλής οικονομολόγος του FΑΟ Αμπντουλρεζά Αμπασιάν, προσθέτοντας πως οι συνεχιζόμενες πλημμύρες στο Κουίνσλαντ της Αυστραλίας θα πιέσουν ακόμη περισσότερο τις τιμές των τροφίμων διεθνώς.\nΠρος ωστικό κύμα ανατιμήσεων\nΛίγες εβδομάδες μετά την «εν χορδαίς και οργάνοις» ανακοίνωση του «πρώτου κύματος» μειώσεων τιμών σε εκατοντάδες προϊόντα άμεσης κατανάλωσης, ο ορίζοντας των διεθνών αγορών τροφίμων γίνεται όλο και πιο «γκρίζος». Ολο και πιο απειλητικός για τους έλληνες καταναλωτές. Η απογείωση των τιμών των πρώτων υλών (σπορελαίων, δημητριακών κ.λπ.) αν όντως συνεχιστεί και στο επόμενο εξάμηνο δεν αποκλείεται να δημιουργήσει ένα «ωστικό κύμα» ανατιμήσεων με θύματα τους καταναλωτές, αλλά και γενικότερα την ελληνική οικονομία. Προς το παρόν μειώνεται η κερδοφορία των επιχειρήσεων. Μιλώντας προς «Το Βήμα» ο κ. Γ. Κωστιάνης, διευθύνων σύμβουλος της Μινέρβα ΑΕ, θυγατρικής του αγγλικού ομίλου καταναλωτικών προϊόντων ΡΖ, επιβεβαίωσε ότι όντως οι εταιρείες πιέζονται από τις ανατιμήσεις των πρώτων υλών- έστω κι αν η δική του εταιρεία ως τώρα έχει μικρές επιπτώσεις- αλλά εκτιμά ότι το «μπουμ» των χρηματιστηρίων εμπορευμάτων κατά πάσα πιθανότητα δεν θα έχει διάρκεια μεγαλύτερη του Μαρτίου.\nΔιαβάστε περισσότερα: http://www.tovima.gr/default.asp?pid=2&ct=2&artId=376573&dt=06/01/2011#ixzz1AIePZdZZ\nΑναρτήθηκε από tse2100 στις 1:11 π.μ. Δεν υπάρχουν σχόλια:\nΣτιγμές που μετράς τη δυναμή της ψυχής σου με το αναπάντεχο . Το απροσδιόριστο. Το αλλοπρόσαλλο των συννεφιασμένων καιρών μας. Περπατάς μες την κατσιφάρα της ματαιοδοξίας που καραδοκεί από παντού. Να σε βάλει κάτω. Να σε γονατίσει. Σε τέτοιους δύσκολους καιρούς, γεννιούνται τα πιο ωραία συναισθήματα, ακουμπάς στον άλλον που μέχρι χθες τον προσπερνούσες αδιάφορος. Σε αυτός τους δύσκολους καιρούς, γράφονται τα πιο ωραία ποιήματα. Αρκεί να προσέξεις βαθιά την θέληση σου.....\nΔανείζομαι αυτήν την Ιστορία ενός φίλου ψυχιάτρου. Που την βρήκα αναρτημένη σε ένα blog ενός άλλου φίλου, Δημοσιογράφου. Αξίζει τον κόπο σας λέω !\nΠΥΓΗ ΧΑΡΑΣ ΕΙΝΑΙ Η ΛΥΠΗ\nΤο αυτοκίνητο ενός γιατρού που ήταν παρκαρισμένο ξεκλείδωτο στον περίβολο του ψυχιατρικού τμήματος πήρε ο Κωστής κι έφυγε για το χωριό του…\nΜέρες κλεισμένος στο ψυχιατρείο θέλησε να επισκεφθεί τους δικούς του, το σπίτι του. Μόνο που οι φύλακες τον κυνήγησαν, τον έπιασαν, τον ξανάβαλαν στο ψυχιατρείο, τον καθήλωσαν και πέρασε το Σαββατοκύριακό του στην απομόνωση. Έτσι μια πράξη αυτονομίας, ελευθερίας, έστω και αν είναι εκτός ορίων, έστω και αν παραβαίνει κανόνες, ενώ σηματοδοτεί την απόφαση του ατόμου για αυτονομία, αυτεξουσιότητα, αντίρρηση, πολιτογραφείται ως επικίνδυνη, αλλόκοτη, διορθωτέα, επιλήψιμη.. Ο ασθενής με πρόσχημα την 'ασφάλεια του', στην ουσία τιμωρείται περνώντας ένα τριήμερο στο δωμάτιο απομόνωσης. Τι σχέση με τη θεραπεία μπορεί να έχει ένα μέτρο περιορισμού της ελευθερίας;\nΠώς ένα μέτρο που τονίζει το απρόβλεπτο, το αλλόκοτο, το επικίνδυνο και το ανεύθυνο, βοηθά τον άρρωστο να μπει σε ένα πλαίσιο ευθύνης, αναλαμβάνοντας την κοινωνική και την υπαρξιακή του ευθύνη;\nΤο αντίθετο. Τα μέτρα περιορισμού της ελευθερίας κινούνται σε κατεύθυνση μη θεραπείας. Απλώς η ψυχιατρική εκτελεί το ρόλο μιας κοινωνικής ανάθεσης της διαχείρισης κάθε διαφορετικού, κάθε ενοχλητικού. Διαμεσολαβεί για τον αποκλεισμό, τον εγκλεισμό, την αποκοπή απ’ το κοινωνικό σώμα. Τι σχέση μπορεί να έχει αυτό με τη θεραπεία;\nΚαμία. Απλώς το ψυχιατρείο μέσω της φυλακτικής του διάστασης 'προστατεύει' την κοινωνία. Αφού υπάρχει ο τόπος της τρέλας πάει να πει ότι εδώ που κατοικούμε εμείς οι 'λογικοί' δεν υπάρχουν τρελοί. Επί πλέον είναι η διαμεσολάβηση της ψυχιατρικής που καθαγιάζει κάθε παραβίαση δικαιώματος των εγκλείστων, πολιτογραφώντας της ως θεραπεία. Τέλος πάντων. Ο Κωστής πέρασε δεμένος το Σαββατοκύριακο διότι 'δεν συνεμορφώθη προς τας υποδείξεις'.\nΔευτέρα πρωί τον φωνάζω στο γραφείο να κουβεντιάσουμε, αλλά αυτός αρνήθη. Τον επισκέφθηκα στο δωμάτιο της απομόνωσης. Στον τοίχο είδα γραμμένο ένα τετράστιχο και τον ρώτησα γι’ αυτό. Μου απάντησε ότι το έγραψε το Σαββατοκύριακο. Μου είπε επίσης θυμωμένος ότι το αφιερώνει σε όλους τους ψυχιάτρους. Ο Κωστής λίγα χρόνια μετά πέθανε αιφνιδίως από έμφραγμα, πολύ νέος. Και εγώ το μόνο που έχω να κάνω είναι στη μνήμη του να το καταθέσω. Έγραφε λοιπόν:\n'Αητός που μπαίνει στο κλουβί δεν πρέπει να τ’ αρέσει γιατί στην πιο ψηλή κορφή ειν’ η δική του θέση'.\nΑπό ψηλό, μαδαρίτικο χωριό, βοσκός, ακατέργαστος, τραχύς και απότομος ο Κωστής. Αλλά με έσω ράγισμα, τέτοιο που να τον κατατάσσει στους τρυφερούς, γοητευτικούς, ευαίσθητους και ραγισμένους άντρες. Ούτε οι συνθήκες εγκλεισμού σε ένα ολοπαγές ίδρυμα, ούτε η αρρώστεια, ούτε τα κοινωνικά στερεότυπα μπόρεσαν να του αφαιρέσουν αυτά τα ιδιαίτερα χαρακτηριστικά. Ούτε βέβαια το ταλέντο του να γράφει στίχους.\nΚαι στίχους έγραφε μόνον όταν ήταν λυπημένος ο Κωστής. Στην πρόταση μου να προσπαθήσει να γράφει περισσότερο, μου απαντούσε: Εγώ γιατρέ δεν είμαι άνθρωπος της ευρυχωρίας, στη δυσκολία ευδοκιμεί η σκέψη μου και νομίζω πως πηγή χαράς είναι η λύπη. Ο στίχοι μου δεν βγαίνουν παρά μόνο μαζί με τα δάκρυά μου…\nΑναρτήθηκε από tse2100 στις 11:11 μ.μ. Δεν υπάρχουν σχόλια:\nΣ΄ αυτή την άνυδρη, αφιλόξενη έρημο, στη βόρεια Χιλή, μία και μόνο μέρα κάθε χρόνο συμβαίνει κάτι μοναδικό: Η απέραντη πεδιάδα καλύπτεται ξαφνικά από πανέμορφα, πορφυρά ρόδα, που ζουν λίγες μόνο ώρες.\nΚάποιοι θα δουν σ΄ αυτή τη μεταφορά τη ματαιότητα των πάντων στον πανδαμάτορα χρόνο. Κάποιοι άλλοι θα σκεφτούν πως ό,τι αξίζει στη ζωή των ανθρώπων και των λαών είναι η μαγεία των "εξαιρέσεων", που κυοφορούνται για πολύ, εμφανίζονται ξαφνικά, κρατούν λίγο και μας αλλάζουν για πάντα.\nΕυχή, σε όλες και σε όλους το 2011 να είναι μια εξαιρετική χρονιά.\nΚαι μην ξεχνάτε !\nΟι αλλαγές δεν έρχονται ποτέ μόνες τους στον χρόνο.\nΜα και αν θα θρουν\nΑς φροντίσουμε να είμαστε εκεί !\nΚι εδώ μερικές φοτο από την πανέμορφη κοιλάδα :\nΑναρτήθηκε από tse2100 στις 2:23 μ.μ. Δεν υπάρχουν σχόλια:\nVHNWI Άτομα Εξαιρετικής Υψηλής Καθαρής Θέση...\nΓια νέα διατροφική κρίση προειδοποιεί o FΑΟ Νέα...\nΣτιγμές που μετράς τη δυναμή της ψυχής σου με τ...


Αν έχεις ένα δίωρο για χάσιμο δες το Beckett στο Netflix - Provocateur\nΑν έχεις ένα δίωρο για χάσιμο δες το Beckett στο Netflix\nΠόσο λάθος μπορεί να πάει μια ταινία που στην πρώτη της σκηνή ο σταρ του Tenet, Τζον Ντέιβιντ Ουάσινγκτον, ξυπνά στην αγκαλιά της αγαπημένης του, Αλίσια Βικάντερ; Πολύ.\nBeckett: Όταν είσαι και ατάλαντος και εντελώς γκαντέμης. Είπα να δω την ταινία επειδή είναι γυρισμένη στην Ελλάδα. Χίλιες φορές να έβλεπα τηλεπωλήσεις στο Κανάλι 69 για 1 ώρα και 50 λεπτά. pic.twitter.com/Y4Xp3kj61g\n— Theodore Voudrislis (@ThVoudrislis) August 14, 2021\nΤην Βικάντερ θα την δεις να τρώει μια σπανακόπιτα και να κάνει το πτώμα. Τον γιο του Ντένζελ Ουάσινγκτον όμως θα τον δεις να τρέχει αιμόφυρτος σε όλη την Αθήνα για 1 ώρα και 50 λεπτά. Και θα αναρωτιέσαι γιατί δέχτηκε αυτό το ρόλο. Αυτοί οι δύο δεν έχουν απολύτως καμία χημεία στην οθόνη. Λες και γνωρίστηκαν από το Tinder και βρέθηκαν ξαφνικά να τρώνε πίτες στο Μέτσοβο.\nΑν δεν ήξερες ότι το "Μπέκετ" ήταν θρίλερ, θα θεωρούσες ότι ήταν μια μούφα κομεντί για δύο ανθρώπους με κοινότοπα ενδιαφέροντα, υπαρξιακές συζητήσεις για dummies και μηδενική έλξη. Βαριούνται. Καλά, τα μισά ζευγάρια που βλέπεις έξω έτσι είναι. Προχωράμε.\nΣτο παρανοϊκό θρίλερ του Φερντινάντο Τσίτο Φιλομαρίνο πρωταγωνιστεί o Τζον Ντέιβιντ Ουάσινγκτον ως τουρίστας που οι ελληνικές διακοπές του μετατρέπονται σε ανθρωποκυνηγητό. Παρά το γεγονός ότι γυρίστηκε κατά τη διάρκεια του καλοκαιριού πριν από τον COVID είναι μια υπενθύμιση ότι οι διακοπές είναι στην πραγματικότητα ένας απόλυτος εφιάλτης που ίσως σας σκοτώσει. Είναι ένας εφιάλτης. Η ταινία. Γιατί έχω βιντεάκια από τις διακοπές μου με καλύτερο σενάριο από αυτή την ταινία του Netflix.\nΚι αν όσα συμβαίνουν στον Τζον Ντέιβιντ Ουάσινγκτον στις ταινίες που παίζει τα παθαίνει γιατί είναι τόσο κακός ηθοποιός; #Beckett\n— Ntiñako (@NtinaKo) August 14, 2021\nΟι τουρίστες που ονομάζονται Μπέκετ και Έιπριλ αποφασίζουν να παρεκκλίνουν από το δρομολόγιό τους και να εγκαταλείψουν την Αθήνα για την ύπαιθρο (κάπου στο Μέτσοβο) όταν η ελληνική πρωτεύουσα κλονίζεται από διαμαρτυρίες/ πορείες/αναταραχές για τον τελευταίο γύρο μέτρων λιτότητας της κυβέρνησης. "Δεν πρέπει να είμαστε εδώ", λέει η April χωρίς προφανή λόγο ανάμεσα σε κάτι αρχαία. "Θέλω να πω, κανείς δεν ξέρει πού είμαστε, και είμαστε μόνο οι δυο μας. Φιγούρες σε ένα τοπίο."\nΔεν είδα την ταινία ακόμα αλλά δεν είχα φανταστεί ποτέ ότι θα άκουγα soundtrack του Sakamoto και το εξώφυλλο θα ήταν φωτογραφία τραβηγμένη κάπου στα Πατήσια ????https://t.co/ZlaZsbVU1x\n— lkrory21 (@hauptpunkte) August 15, 2021\nΤα στοιχεία του θρίλερ ξεκινούν όταν ο Μπέκετ κοιμάται στο τιμόνι και φεύγει από το δρόμο, σκοτώνοντας την Έιπριλ και τραυματίζοντας τον εαυτό του κατά τη διαδικασία.\nΟ Μπέκετ κοιμάται στο τιμόνι και το ενοικιαζόμενο αυτοκίνητό τους πετά μέσα από τους τσιμεντένιους τοίχους ενός σπιτιού δίπλα στο δρόμο. Η Έιπριλ είναι νεκρή μέχρι να έρθουν οι γιατροί στον τόπο του ατυχήματος. Μόνη παρηγοριά του Μπέκετ είναι ότι οι καταληψίες που σχεδόν ισοπέδωσε με το αυτοκίνητο (πρόσφυγες χωρίς έγγραφα;) έχουν γλυτώσει φαινομενικά αλώβητοι.\nΜετά το αυτοκινητικό δυστύχημα, ο Μπέκετ λέει στην αστυνομία ότι είδε ένα κοκκινομάλλη έφηβο στο σπίτι που συγκρούστηκε με το αυτοκίνητο. Δεν το ξέρει, αλλά το πρόσωπο αυτού του παιδιού είναι αφισοκολλημένο σε όλη την Ελλάδα. Είναι ο απαχθείς γιος του αριστερού πολιτικού Καρρά (Γιώργος Πυρπασόπουλος) ο οποίος χτίζει συνασπισμό για να αντιστρέψει τα μέτρα λιτότητας που επιβλήθηκαν στην Ελλάδα από την Ευρωπαϊκή Ένωση. Η στρατηγική του έχει δυσαρεστήσει τους ακροδεξιούς φασίστες της χώρας. Ωστόσο, η ταινία δεν αποκαλύπτει ποτέ τίποτα άλλο σχετικά με αυτές τις αντίθετες πλευρές. ΤΙΠΟΤΑ. Δεν καταλαβαίνεις ως θεατής τι/πως και γιατί. O Μπέκετ γίνεται φυγάς για τη ζωή του, χωρίς να έχει ιδέα γιατί προσπαθούν να τον δολοφονήσουν.\nΑστυνομικοί (ο Πάνος Κορώνης) και μια ανώνυμη ξανθιά που βρίζει (η Κιτσοπούλου η Λένα) αρχίζουν και τον πυροβολούν σε Μέτσοβο και Καλαμπάκα. Κάθε αυτοκίνητο που παίρνει ή το τρένο κατευθύνεται προς το κακό. Λες και παίζει σε βιντεοπαιχνίδι τον ήρωα που τρώει σφαίρες και πηδάει από κτίριο σε κτίριο. Κατάλαβες; Τι όχι; Είναι ο Μπέκετ το μόνο λογικό άτομο σε μια παράλογη κατάσταση ή το μόνο παράλογο άτομο σε μια κατάσταση που έχει απόλυτο νόημα για όλους τους άλλους; Ορίστε, ο πραγματικός Μπέκετ θα ήταν υπερήφανος.\nΜπέκετ. Πολύ καλό ρεπεραζ, κι ότι πρέπει για έναν καλό ύπνο. Με το ζόρι κρατήθηκα. Αυτός δε, είχε τον απέθαντο #Beckett #netflix\n— athensbynite???? (@athensbynite) August 15, 2021\nΑναρωτιέσαι αν είναι στο μυαλό του όλο αυτό επειδή κατάπιε τα υπνωτικά χάπια της Έιπριλ σε κάποια φάση. Γιατί είναι τόσο σουρεαλιστικό. Κάθε πολίτης που ο Μπέκετ του ζητάει βοήθεια καταλήγει νεκρός, συμπεριλαμβανομένου του φτωχού μελισσοκομικού που δανείζει σε έναν απελπισμένο Μπέκετ το κινητό του κατά τη διάρκεια της πιο ακούσια ξεκαρδιστικής σκηνής τσιμπήματος μελισσών. ΡΕ. Στην πιο γελοία στιγμή της ταινίας, πηδάει αρκετούς ορόφους(και την ιστορία) για να προσγειωθεί σε ένα κινούμενο αυτοκίνητο που βγαίνει από ένα γκαράζ. Εκεί ίσως έπρεπε να την έχω παρατήσει την ταινία. Έγινε προσβλητική απέναντι μου. Ευτυχώς, δεν μας βασάνισε άλλο.\nΟ Ουάσιγκτον, ένας μαύρος, τρέχει στους δρόμους της Αθήνας με χειροπέδες, αλλά κανείς δεν ανοιγοκλείνει τα βλέφαρά του από το θέαμα; Ο Μπέκετ θα φτάσει στην αμερικανική πρεσβεία, με τραύματα από σφαίρα που δέχτηκε στο σταθμό της Ομόνοιας και υποβασταζόμενος από δυο πιτσιρικάδες -δηλαδή περπάτησαν από την Ομόνοια στο Μέγαρο με ένα αιμόφυρτο μαύρο, τα μυαλά μας πονάνε- όπου τον περιμένει ο πράκτορας των ΗΠΑ Τάιναν (Μπόιντ Χόλμπρουκ).\nΕκεί ξεκινά η παράνοια. Θα το πω όσο πιο απλά γίνεται: Ο πρωταγωνιστής της ταινίας είναι βαρετός. Παίζει λες και μας κάνει χάρη. Παίζει λες και είναι αγγαρεία. Δεν πληρώθηκες αγόρι μου καλό για το ρόλο σου; Εμείς τι σου φταίμε;\nΘα κάτσω να δω το Beckett αν κάποιος μου επιβεβαιώσει ότι ο John David Washington έχει παραπάνω εκφράσεις από τη μία και μοναδική που είχε σε όλο το Tenet και το BlacKkKlansman. Καλά, βασικά ούτε τότε θα το δω\n— The Unstable One (@unstable_mad) August 14, 2021\nΘα μπείτε στον πειρασμό να το δείτε γιατί τόση διαφήμιση που έχουν κάνει για την ταινία που γυρίστηκε στην Ελλάδα σας γάνωσαν τον εγκέφαλο. Αλλά, θα το μετανιώσετε.\nΥγ: για να δούμε το Τσεπέλοβο σε κακή ταινία να ξέρετε ότι Εθνικό Κέντρο Οπτικοακουστικών Μέσων (ΕΚΟΜΕ) και το υπουργείο Ψηφιακής Διακυβέρνησης χρηματοδότησαν το πρότζεκτ.